<p>Είναι από τα πιο δημοφιλή αφεψήματα στην Κίνα και την Ιαπωνία, και χρησιμοποιείται εδώ και αιώνες για την αντιμετώπιση της γρίπης. Ωστόσο, αυτή είναι η πρώτη φορά που επιστημονική μελέτη επιβεβαιώνει τις ευεργετικές ιδιότητές του! </p>
<p>Ο λόγος για το κινέζικο αγιόκλημα –επίσημη ονομασία Lonicera japonica–, το οποίο αποδείχθηκε πως καταπολεμά τον ιό της γρίπης χάρη σε μια ουσία που απελευθερώνει όταν το βράσουμε.</p>
<p>Οι επιστήμονες, για να καταλήξουν στο παραπάνω συμπέρασμα, δοκίμασαν την επίδραση που μπορεί να έχει το κινέζικο αγιόκλημα στα ποντίκια, και αποδείχτηκε πως το βότανο είναι αποτελεσματικό ενάντια σε ποικίλες παραλλαγές του ιού της γρίπης, όπως ο H1N1 και ο H5N1.</p>
<p>Αναλυτικότερα, ερευνητές από το Πανεπιστήμιο της Ναντσίνγκ, στην επαρχία Γιανγκσού της Κίνας, διαπίστωσαν ότι η «σούπα» από αγιόκλημα περιέχει μια φυτική ουσία που ονομάζεται MIR 2911, η οποία απορροφάται και μεταφέρεται στο αίμα και τους ιστούς των πνευμόνων. Αποτέλεσμα ήταν η καταστολή του ιού χάρη στην παρεμπόδιση της λειτουργίας δύο γονιδίων που επιτρέπουν στον ιό της γρίπης να πολλαπλασιάζεται.</p>
<p>Αναμένεται να αποδειχθεί εάν το βότανο είναι εξίσου αποτελεσματικό στον ανθρώπινο οργανισμό και κατ” επέκταση εάν μπορεί να χρησιμοποιηθεί για την παρασκευή νέων και πιο αποτελεσματικών φαρμάκων ενάντια στα διάφορα στελέχη του ιού της γρίπης.</p>



Πηγή : eReportaz