Καταργήθηκε η χρήση της πλαστικής σακούλας στην Αλόννησο, η οποία είναι η πρώτη περιοχή της Ελλάδος που υιοθέτησε το συγκεκριμένο πρόγραμμα. Η προχθεσινή μέρα που αποτέλεσε περιβαλλοντικό ορόσημο για την Αλόννησο, έδωσε στους κατοίκους της,τη δυνατότητα εναλλακτικών, φιλικών προς το περιβάλλον, επιλογών για τη μεταφορά αγαθών.

Την Τρίτη 1 Δεκεμβρίου, ο δήμαρχος Αλοννήσου, Πέτρος Βαφίνης, οι αντιδήμαρχοι, Αγγελος Αργυρίου και Kώστας Καλογιάννης, ο πρόεδρος του Δημοτικού Συμβουλίου, Παναγιώτης Τσουκανάς, δημοτικοί σύμβουλοι, οι εκπρόσωποι των περιβαλλοντικών οργανώσεων Δίκτυο ΜΕΣΟΓΕΙΟΣ SOS και MOm/ Εταιρεία για τη Μελέτη και Προστασία της Μεσογειακής Φώκιας, Ναταλία Ρουμελιώτη και Ελένη Τούντα, του Ιδρύματος Thalassa που χρηματοδοτεί το πρόγραμμα, Ιουλία Κρικώνη, μαθητές των σχολείων και εθελοντές του Δήμου Αλοννήσου, ενημέρωσαν τους κατοίκους που επισκέπτονταν καταστήματα του νησιού για την πρωτοβουλία «Αλόννησος χωρίς πλαστικές σακούλες».

Οι συμμετέχοντες στην πρωτοβουλία διένειμαν στους κατοίκους του νησιού φυλλάδια του προγράμματος και πάνινες τσάντες για να αντικαταστήσουν με αυτές την πλαστική σακούλα στις καθημερινές τους αγορές. Παράλληλα, και σε συντονισμένη δράση, οι ιδιοκτήτες των σούπερ μάρκετ, που «αγκάλιασαν» με ενθουσιασμό τη συγκεκριμένη πρωτοβουλία από τα πρώτα βήματά της, σταμάτησαν τη διάθεση πλαστικών σακουλών, παρέχοντας την εναλλακτική των αντίστοιχων επαναχρησιμοποιούμενων, ούτως ώστε η κατάργηση της πλαστικής σακούλας στην Αλόννησο να αποκτήσει τον πλέον καθολικό και διευρυμένο χαρακτήρα.

Για τα επόμενα στάδια του προγράμματος, έχει προγραμματιστεί η περαιτέρω διανομή πάνινων τσαντών και ενημερωτικού υλικού σε όλα τα νοικοκυριά του νησιού, καθώς επίσης και η υλοποίηση εκπαιδευτικών δράσεων για μαθητές, βιωματικών σεμιναρίων για εκπαιδευτικούς, εθελοντικών καθαρισμών ακτών και εργαστηρίων διαβούλευσης με τη συμμετοχή των τοπικών φορέων. To πρόγραμμα «Αλόννησος χωρίς πλαστικές σακούλες» υλοποιείται από το Δίκτυο ΜΕΣΟΓΕΙΟΣ SOS και τη MOm/ Εταιρεία για τη Μελέτη και Προστασία της Μεσογειακής Φώκιας, με τη συνεργασία του Δήμου Αλοννήσου και τη χρηματοδότηση του Ιδρύματος Thalassa. Σε μια εποχή που η οικονομική δυσπραγία έχει καθηλώσει την προώθηση βιώσιμων προτάσεων, ένα μικρό νησί αποδεικνύει έμπρακτα τη βούλησή του να προασπίσει το φυσικό του πλούτο και να αποτελέσει παράδειγμα και για άλλες κοινότητες, υιοθετώντας νέες πρακτικές και μια άλλη κουλτούρα απέναντι στη διαχείριση του περιβάλλοντος. Η Αλόννησος γυρνάει σελίδα, πρωτοπορεί στο -κρισιμότατο για τη βιωσιμότητα των ελληνικών νησιών- πεδίο της προστασίας και διατήρησης του θαλάσσιου περιβάλλοντος και αναδεικνύεται σε κορυφαίο προορισμό εναλλακτικού τουρισμού.