Την Παρασκευή 8 Ιανουαρίου το Υπουργείο Υγείας με επιστολή του προς τις Υγειονομικές Περιφέρειες ανακοίνωσε τη χορήγηση των φαρμάκων νοσοκομειακής μόνο χρήσης αποκλειστικά από τα φαρμακεία των κρατικών Νοσοκομείων και όχι από τα φαρμακεία του ΕΟΠΥΥ με την ένδειξη “στερείται” όπως συνέβαινε μέχρι πρότινος.
Η Ελληνική Εταιρεία Αντιρευματικού Αγώνα (ΕΛ.Ε.ΑΝ.Α.) με επιστολή της από την 26η Νοεμβρίου προς τον Υπουργό Υγείας και τον Πρόεδρο του ΕΟΠΥΥ είχε εκφράσει την ανησυχία της για τις δυσκολίες που αντιμετώπιζαν ανασφάλιστα και άπορα άτομα με ρευματικά νοσήματα στην εξασφάλιση της ενδοφλέβιας θεραπείας με βιολογικούς παράγοντες.
Από τότε και μέχρι σήμερα, οι αναφορές μη δυνατότητας ασφαλούς τήρησης της φαρμακευτικής αγωγής λόγω οικονομικής αδυναμίας προμήθειάς των φαρμακευτικών σκευασμάτων από τα κρατικά Νοσοκομεία συνεχίζονται και πλέον επεκτείνονται και στους ασθενείς με ασφάλιση.
Εκφράζουμε εκ νέου την ανησυχία μας για την παρούσα κατάσταση, η οποία μπορεί να προκαλέσει σημαντικές επιπλοκές στους ασθενείς. Επισημαίνουμε δε, ότι τα άτομα με ρευματικά νοσήματα, εξαιτίας της φύσης των συγκεκριμένων νοσημάτων, συχνά ταλαιπωρούνται εξαιρετικά μέχρι να βρεθεί μια συμβατή και αποτελεσματική θεραπεία, η οποία να επιτρέπει ικανοποιητική ποιότητα ζωής. Όταν αυτός ο στόχος επιτευχθεί, η εξασφάλιση αυτής της θεραπείας, σε τακτική βάση, είναι ουσιώδους σημασίας για την εξέλιξη του νοσήματος, την πρόληψη της αναπηρίας και την διευκόλυνση της ψυχοκοινωνικής τους κατάστασης, σε μια περίοδο εξαιρετικά πιεστική εξαιτίας της οικονομικής δυσχέρειας.
Η ΕΛ.Ε.ΑΝ.Α. καλεί όλους τους αρμόδιους φορείς να προχωρήσουν στις απαιτούμενες ενέργειες προκειμένου να εξασφαλιστεί η ιατροφαρμακευτική φροντίδα για το σύνολο των χρονίως πασχόντων. 12/1/2016