<p>Κράτος… γερόντων θα είναι η χώρα μας μέχρι το 2060, αφού σύμφωνα με την έκθεση της Ευρωπαϊκής Επιτροπής για τη γήρανση του πληθυσμού το 2015, μέσα σε λιγότερο από πενήντα χρόνια για κάθε 5 άτομα σε παραγωγική ηλικία, θα αντιστοιχούν 3 ηλικιωμένοι άνω των 65 ετών. </p>
<p>Σήμερα, για κάθε 3 άτομα σε παραγωγική ηλικίας αντιστοιχεί ένας ηλικιωμένος άνω των 65 ετών, ενώ από το 2040 η σχέση αυτή επιδεινώνεται σημαντικά, και παγιώνεται στο ένας ηλικιωμένος για κάθε 2 άτομα σε παραγωγική ηλικία. </p>
<p>Σε επίπεδο Ευρωπαϊκής Ένωσης, αναμένεται αύξηση 4% του πληθυσμού έως το 2050. Συγκεκριμένα, από 507 εκατομμύρια το 2013, ο πληθυσμός της Ένωσης των 28 κρατών θα ανέλθει σε 526 εκατ. το 2050, και στη συνέχεια θα μειωθεί σταδιακά σε 523 εκατομμύρια άτομα το 2060. </p>
<p>Η έκρηξη γεννήσεων τις δεκαετίες του 1950 και 1960 σε συνδυασμό με την αναμενόμενη αύξηση του προσδόκιμου ζωής, τη διατήρηση του δείκτη γονιμότητας σε χαμηλά επίπεδα αλλά και της μετανάστευσης, έχουν ως αποτέλεσμα τη σημαντική αύξηση των ατόμων από 65 ετών και άνω, με παράλληλη μείωση των ατόμων σε παραγωγική ηλικία ήτοι 15 – 64 ετών. </p>
<p>Αποτέλεσμα των παραπάνω είναι ότι και η Ευρωπαϊκή Ένωση ακολουθεί την ίδια πορεία με την Ελλάδα – με μειωμένο, ωστόσο ρυθμό – , και το 2060 από περίπου 4 άτομα σε ηλικία εργασίας για κάθε άτομο ηλικίας άνω των 65 ετών που ισχύει σήμερα, θα έχουμε 2 άτομα σε παραγωγική ηλικία για κάθε έναν ηλικιωμένο, άνω των 65 ετών. </p>



Πηγή : eReportaz