<p>Επιστημονική έρευνα που έγινε από το Πανεπιστήμιο του Καρόλου της Πράγας συσχετίζει το χρώμα των ματιών ενός ανθρώπου, και το σχήμα του προσώπου του, με το πόσο αξιόπιστος φαίνεται στους γύρω του.</p>
<p>Οι ερευνητές για τις ανάγκες της έρευνας ζήτησαν από μια ομάδα 238 εθελοντών, να αξιολογήσει τις φωτογραφίες 40 ανδρών και ισάριθμων γυναικών. Σύμφωνα με όσα απάντησαν οι εθελοντές, οι άνδρες με γαλανά μάτια και λεπτό, μακρύ πρόσωπο, βαθμολογήθηκαν ως λιγότερο αξιόπιστοι. </p>
<p>Ωστόσο, κάτι αντίστοιχο δεν ίσχυσε για τα γυναικεία πρόσωπα, καθώς όπως προέκυψε από την έρευνα, το σχήμα του προσώπου μιας γυναίκας δε φαίνεται να επηρεάζει την εντύπωση που σχηματίζουν οι άλλοι για το βαθμό της αξιοπιστίας της. </p>
<p>Πάντως, τα γυναικεία πρόσωπα, κρίνονται γενικά ως πιο αξιόπιστα σε σχέση με τα ανδρικά.</p>
<p>Αναφορικά με το χρώμα των ματιών, τόσο οι άνδρες όσο και οι γυναίκες με καστανά μάτια, θεωρήθηκαν πρόσωπα άξια μεγαλύτερης εμπιστοσύνης. Τα πιο στρογγυλά ανδρικά πρόσωπα, με μεγαλύτερο στόμα και σαγόνι, έγιναν αντιληπτά ως πιο αξιόπιστα σε σχέση με τα πιο στενόμακρα πρόσωπα. Σημειώνεται πως η προκατάληψη αυτή ισχύει άσχετα από το αν αυτός που κρίνει κάποιον άλλο, είναι άνδρας ή γυναίκα, γαλανομάτης ή καστανομάτης.</p>
<p>Όπως προέκυψε, το χρώμα των ματιών από μόνο του δεν καθορίζει την αξιοπιστία του ατόμου, καθώς, σύμφωνα με τις απαντήσεις των εθελοντών, αν φαίνονται μόνο τα μάτια του, δε διαπιστώνεται κάποια σημαντική διαφορά μεταξύ καστανομάτηδων και γαλανομάτηδων, όσον αφορά το αίσθημα εμπιστοσύνης που γεννούν. </p>
<p>Σύμφωνα με τους Τσέχους ερευνητές, το χρώμα των ματιών σε συνδυασμό με το σχήμα του προσώπου είναι αυτό που κάνει τη διαφορά, για λόγους που προς το παρόν παραμένουν άγνωστοι. </p>



Πηγή : eReportaz