Κανείς οφθαλμίατρος στα ιατρικά χρονικά δεν χάρισε φως σε τόσους ασθενείς. Είναι αναμφισβήτητα ο μεγαλύτερος ήρωας κατά της τύφλωσης, έχοντας θεραπεύσει γύρω στους 120.000 φτωχούς ασθενείς με καταρράκτη.

Από τα 39 εκατομμύρια τυφλούς που ζουν σήμερα σε όλο τον κόσμο, περίπου οι μισοί έχασαν την όρασή τους λόγω <strong>καταρράκτη</strong>, μιας πάθησης που αντιμετωπίζεται άμεσα και εύκολα στον Δυτικό Κόσμο.

Όχι όμως και στο <strong>Νεπάλ</strong>, τη χώρα όπου γεννήθηκε ο <strong>Δρ Σάντουκ Ρούιτ.</strong> Ουρές ασθενών από απομακρυσμένα χωριά δεν σταματούν να επισκέπτονται το ιατρείο του μέσα από δύσβατα ορεινά μονοπάτια.

Ο 61χρονος, όχι μόνο φροντίζει τους φτωχούς ασθενείς, αλλά έχει αναπτύξει και μια <strong>πρωτοποριακή τεχνική μικροχειρουργικής αφαίρεσης του καταρράκτη.</strong> Η επέμβαση σε κάθε μάτι διαρκεί πέντε λεπτά και κοστίζει 25 δολάρια, αντί για εκατοντάδες δολάρια στα Δυτικά νοσοκομεία.

Η τεχνική του Ρούιτ, γνωστή πλέον ως<strong> «μέθοδος του Νεπάλ»</strong>, δεν απαιτεί περίπλοκο χειρουργικό εξοπλισμό και πλέον διδάσκεται στα αμερικανικά πανεπιστήμια.

Χρησιμοποιώντας μόνο τοπικό αναισθητικό, ο Ρούιτ κάνει μια μικρή τομή στον κερατοειδή, αφαιρεί τον θολωμένο ενδοφακό του ματιού και τον αντικαθιστά με έναν τεχνητό φακό χαμηλού κόστους αλλά καλής ποιότητας.

Έχει επίσης ιδρύσει το Cureblindness.org και το Ινστιτούτο Τιλγκάνγκα, το οποίο εκπαιδεύει γιατρούς, διατηρεί τράπεζα μοσχευμάτων κερατοειδή και αξιοποιεί τα έσοδα από πλούσιους ασθενείς για την φροντίδα των φτωχότερων. Ακόμα, το Ινστιτούτο παράγει κάθε χρόνο 450.000 ενδοφακούς που κοστίζουν μόλις 3 δολάρια ο καθένας, συγκριτικά με 200 σε πλούσιες χώρες.

Το έργο του Ρούιτ εμπνέει τώρα άλλους γιατρούς σε όλο τον κόσμο. Ο Δρ Ντέιβιντ Τσανγκ, πρώην πρόεδρος της Αμερικανικής Εταιρείας Καταρράκτη και Διαθλαστικής Χειρουργικής, τον περιγράφει ως «έναν από τους σημαντικότερους οφθαλμιάτρους του κόσμου».