<strong>Η λιτότητα συνδέεται άμεσα με τη μείωση του προσδόκιμου ζωής των φτωχότερων και υπερηλίκων.</strong> Σύμφωνα με στοιχεία που δημοσίευσαν Βρετανοί επιστήμονες, ακόμη και μια μικρή μείωση στο ήδη υπάρχον εισόδημα των συνταξιούχων άνω των 85 ετών, μπορεί να προκαλέσει τον πρόωρο θάνατό τους.

<img class="size-full wp-image-15761 alignleft" src="http://www.healthreportaz.gr/wp-content/uploads/2016/03/images-2-1.jpg" alt="images (2)" width="183" height="275" />Οι ερευνητές του Τμήματος Κοινωνιολογίας του Πανεπιστημίου της Οξφόρδης μελέτησαν τις επιπτώσεις από τις <strong>μειώσεις των συντάξεων</strong> που έγιναν τα προηγούμενα χρόνια στα κοινωνικά επιδόματα της Μ. Βρετανίας.

Μέσω αυτών, το κράτος στηρίζει τους χαμηλοσυνταξιούχους, συμπληρώνοντας την ελάχιστη κρατική σύνταξη. Τα επιδόματα αυτά θεσμοθετήθηκαν στη Μ. Βρετανία το 2003 από τον Γκόρντον Μπράουν και αντικατέστησαν το ελάχιστο εγγυημένο εισόδημα.

Οι επιστήμονες υπολόγισαν ότι μια μέση περικοπή κατά 3% στα επιδόματα αυτά αντιστοιχούσε σε μια αύξηση της θνησιμότητας κατά 1,4% των ατόμων άνω των 85 ετών.

«Οι φτωχότεροι ηλικιωμένοι είναι μια από τις πιο ευάλωτες ομάδες του πληθυσμού. Μια μείωση έστω και λίγων λιρών μπορεί να σημαίνει σημαντική διαφορά στο διαθέσιμο εισόδημά τους. <strong>Τέτοιες μειώσεις μπορούν να προκαλέσουν σημαντικό στρες και άγχος στους ηλικιωμένους</strong>, πράγμα που θα μπορούσε να πυροδοτήσει έμφραγμα ή εγκεφαλικό» σχολιάζουν οι ειδικοί.

Άλλες πιθανές αιτίες για την αυξημένη θνησιμότητα των ηλικιωμένων, μετά τη μείωση του εισοδήματος, είναι η λιγότερη και χειρότερη διατροφή, η ανεπαρκής θέρμανση και η κοινωνική απομόνωση.