<p>Σύμφωνα με νέα έρευνα Ολλανδών επιστημόνων, ένα φιλί που διαρκεί δέκα δευτερόλεπτα μπορεί να μεταφέρει έως και 80 εκατομμύρια βακτήρια από το ένα στόμα στο άλλο. Μάλιστα, η ίδια έρευνα υποστηρίζει ότι εννέα φιλιά ημερησίως μεταξύ δύο συντρόφων είναι αρκετά για να καταλήξουν οι σύντροφοι να μοιράζονται τις ίδιες κοινότητες μικροοργανισμών στο στόμα τους.</p>
<p>Η εν λόγω μελέτη είναι η πρώτη του είδους της και πραγματοποιήθηκε από ερευνητές του τμήματος μικροβιολογίας του Ολλανδικού Οργανισμού Εφαρμοσμένων Επιστημονικών Ερευνών (ΤΝΟ), με επικεφαλής τον Ρέμκο Κορτ. Σύμφωνα με τη δημοσίευσή της στο περιοδικό μικροβιολογίας «Microbiome», όπως αναφέρει το «Science», μελετήθηκαν 21 ζευγάρια. Οι ερευνητές, αφού έμαθαν για τις συνήθειές τους σχετικά με το φίλημα, ανέλυσαν δείγματα που πήραν από τη γλώσσα και το σάλιο τους.</p>
<p>Τα αποτελέσματα έδειξαν ότι όταν ένα ζευγάρι φιλιέται με πάθος και σχετικά μεγάλη συχνότητα, οι μικροβιακές κοινότητες στο στόμα τους δεν αργούν να εξομοιωθούν. Μάλιστα, εννιά φιλιά ημερησίως είναι αρκετά για αυτή την εξομοίωση.</p>
<p>Ελεγχόμενα πειράματα πραγματοποιήθηκαν και στο εργαστήριο, με τους ερευνητές να διαπιστώνουν ότι, όταν ο ένας σύντροφος είχε προηγουμένως πιει ένα προβιοτικό ρόφημα που περιείχε ειδικές ποικιλίες βακτηρίων, η ποσότητα των προβιοτικών βακτηρίων στο στόμα του άλλου συντρόφου είχε τριπλασιαστεί μετά από ένα μόνο βαθύ φιλί. Οι ερευνητές υπολόγισαν ότι είχαν μεταφερθεί περίπου 80 εκατομμύρια μικροοργανισμοί.</p>
<p>Κάθε άνθρωπος διαθέτει ένα «οικοσύστημα» με πάνω από 100 τρισεκατομμύρια μικροοργανισμούς που ζουν πάνω και μέσα στο σώμα του. Η σύνθεση του εν λόγω μικροβιώματος (αντίστοιχου του γονιδιώματος που περιλαμβάνει τα γονίδια) παίζει καθοριστικό ρόλο στην υγεία και στις αρρώστιες, καθώς οι «καλοί» μικροοργανισμοί εμπλέκονται στην πέψη, στη σύνθεση θρεπτικών ουσιών, στην καταπολέμηση παθογόνων μικροβίων κ.α.</p>
<p>Γενετικοί παράγοντες, η διατροφή, η ηλικία, η επαφή με άλλα άτομα κ.α. επηρεάζουν σε κάθε άνθρωπο το είδος του μικροβιώματός του διαχρονικά. Το στόμα φιλοξενεί πάνω από 700 είδη βακτηρίων, η σύνθεση των οποίων εξαρτάται σε σημαντικό βαθμό από όσους έρχεται κανείς σε στενή και συχνή επαφή.</p>
<p>«Τα βαθιά φιλιά με πλήρη επαφή της γλώσσας και με ανταλλαγή σάλιου φαίνεται να είναι μοναδικά στους ανθρώπους και συναντώνται σε πάνω από το 90% των γνωστών ανθρώπινων πολιτισμών», δήλωσε ο Ρέμκο Κορτ.</p>



Πηγή : eReportaz