<p>Ανοίγοντας δρόμους για μία πιο ολοκληρωμένη ζωή για τους ανθρώπους που χρησιμοποιούν προσθετικά μέλη, ομάδα επιστημόνων πραγματοποίησε ένα τεράστιο βήμα στον τομέα των προσθετικών μελών, αναπτύσσοντας έναν νέο τύπο τεχνητού χεριού, το οποίο παρέχει στο χρήστη του την αίσθηση της αφής.</p>
<p>Οι επιστήμονες από τη Γαλλία, την Ιταλία, την Αγγλία και τη Δανία, κατάφεραν να δημιουργήσουν ένα τεχνητό χέρι το οποίο μπορεί μέσω συνειδητής εντολής του χρήστη, να ανοίξει ή να κλείσει την παλάμη και τα δάχτυλα, ενώ αποστέλλει πίσω στον εγκέφαλο του χρήστη, πληροφορίες σχετικά με την υφή, το μέγεθος και το βάρος του αντικειμένου. Για το σκοπό αυτό έχουν ενσωματωθεί ειδικοί αισθητήρες που συνδέονται με τα ενεργά νεύρα στους μύες του χεριού του χρήστη.</p>
<p>Με τη νέα, αυτή, εφεύρεση οι κινήσεις των χρηστών πιο φυσικές, με μεγαλύτερη επιδεξιότητα, και το προσθετικό χέρι να ανταποκρίνεται με μεγαλύτερη ακρίβεια στις ανάγκες τους.</p>
<p>Τα δύο ηλεκτρόδια του LifeHand συνδέονται στο ωλένιο νεύρο και μεταφέρουν πληροφορίες αίσθησης από τα δάχτυλα του προσθετικού χεριού στον εγκέφαλο, με τρόπο που μιμείται τη «συνδεσμολογία» η οποία κάποτε υπήρχε μεταξύ των πραγματικών δαχτύλων του χρήστη και του εγκεφάλου του.</p>
<p>Παράλληλα, μέσω των ίδιων ηλεκτροδίων μεταφέρονται πληροφορίες αφής από το προσθετικό μέλος, αναπαράγοντας πάλι ένα «μοτίβο» σηματοδότησης που κάποτε υπήρχε μεταξύ του κανονικού χεριού και του εγκεφάλου.</p>
<p>Σε πειράματα που πραγματοποιήθηκαν στο εργαστήριο ένας 36χρονος στον οποίο δοκιμάστηκε το νέο προσθετικό χέρι κατάφερε, όχι μόνο να χειρίζεται κάθε αντικείμενο με δεξιότητα, αλλά ακόμα και να ξεχωρίσει, χωρίς να βλέπει, την υφή ενός βάζου γεμάτου με βαμβάκι, ενός με σπασμένα γυαλιά και ενός με κομμάτια ξύλου.</p>
<p>Η ερευνητική ομάδα στοχεύει τώρα στην ενσωμάτωση περισσότερων ηλεκτροδίων, για πιο ακριβή αποτελέσματα.</p>
<p>Δείτε το σχετικό βίντεο:</p>
<p><iframe width="560" height="315" src="//www.youtube.com/embed/W6T9tD7rQEA" frameborder="0" allowfullscreen></iframe> </p>



Πηγή : eReportaz