Ο χειμώνας τελικά δεν κάνει καλό στην γυναικεία ομορφιά, όπως προκύπτει από αμερικανική μελέτη που κατέληξε στο συμπέρασμα ότι οι «σακούλες» κάτω από τα μάτια είναι εντονότερες κατά τους χειμερινούς μήνες.

Οι επιστήμονες των εργαστηρίων Adonia Organics μελέτησαν τα μάτια 5.000 γυναικών κατά τη διάρκεια όλων των εποχών και διαπίστωσαν ότι ο χειμώνας κάνει την κούραση των ματιών εμφανέστερη, ενώ η διαδικασία της γήρανσης προκαλείται από την έλλειψη ηλιακού φωτός, που με τη σειρά της κάνει το δέρμα πιο θαμπό, τονίζοντας τους μαύρους κύκλους κάτω από τα μάτια.

Και το αρνητικό αυτό αποτέλεσμα επιδεινώνεται ακόμη περισσότερο από τα υψηλότερα επίπεδα σωματικής κόπωσης κατά τη διάρκεια των χειμερινών μηνών λόγω μειωμένων επιπέδων της βιταμίνης D στον οργανισμό (η οποία παράγεται συνέπεια της έκθεσης μας στον ήλιο) και της λιγότερης σεροτονίνης στον εγκέφαλο (ορμόνη που ρυθμίζει τη διάθεσή μας).

Οι ερευνητές έκαναν κλινικές μελέτες στα εργαστήρια AMA Laboratories της Νέας Υόρκης, και διαπίστωσαν ότι το 82% των γυναικών είχε μαύρους κύκλους και πρησμένα μάτια τον χειμώνα, εν αντιθέσει με το 38% κατά τη διάρκεια του καλοκαιριού. Το δείγμα αποτελούνταν από γυναίκες 27-60 ετών και τα αποτελέσματα αφορούσαν το σύνολο. Εντύπωση προκάλεσε στους επιστήμονες το γεγονός ότι όλες οι συμμετέχουσες ανέκτησαν την όμορφη και υγιή εμφάνιση τους το καλοκαίρι.

Μάλιστα, με τη χρήση ειδικά σχεδιασμένης κρέμας προσώπου, μειώθηκε η εμφάνιση των μαύρων κύκλων κατά 58%, μετά από εφαρμογή τριών εβδομάδων. Το ποσοστό ανήλθε στο 87% μετά από χρήση της κρέμας για οκτώ εβδομάδες. Το πρήξιμο μειώθηκε επίσης κατά 71% μετά από οκτώ εβδομάδες.

Αξίζει να σημειωθεί ότι οι μαύροι κύκλοι κάτω από τα μάτια είναι το συχνότερο δερματολογικό πρόβλημα που προκαλείται από μικροσκοπικά τριχοειδή αγγεία που έχουν διαρροή αίματος. Καθώς το αίμα αρχίζει να οξειδώνεται, αποκτά μια σκούρα μπλε απόχρωση, με αποτέλεσμα το σημείο κάτω από τα μάτια να δείχνει πολλές φορές μελανιασμένο.