Οι γυναίκες που διαγιγνώσκονται με καρκίνο κατά τη διάρκεια της κύησης μπορούν με ασφάλεια να υποβληθούν σε θεραπεία της νόσου, χωρίς να υπάρχει ανάγκη τερματισμού της εγκυμοσύνης, αποφαίνονται Βέλγοι ερευνητές.

Σήμερα, η διάγνωση καρκίνου κατά τη διάρκεια της εγκυμοσύνης (σπάνια μεν, καθώς αφορά μια στις 1.000 κυήσεις) θέτει σε γιατρούς και ασθενείς το δίλημμα του τερματισμού της κύησης ή της πρόωρης ολοκλήρωσής της, προκειμένου να ξεκινήσει εγκαίρως η αντικαρκινική θεραπεία.

Επιστημονική ομάδα του Καθολικού Πανεπιστημίου και του Πανεπιστημιακού Νοσοκομείου της Λουβέν, με επικεφαλής τον Δρ Φρεντερικ Αμαντ, εξέτασε στοιχεία που αφορούσαν 129 παιδιά ηλικίας ενός έως τριών ετών, τα οποία είχαν εκτεθεί σε αντικαρκινική θεραπεία (χημειοθεραπεία ή ακτινοθεραπεία) κατά τα τελευταία δύο τρίμηνα της εγκυμοσύνης.

Από την επεξεργασία των δεδομένων προέκυψε ότι, τα συγκεκριμένα παιδιά είχαν φυσιολογικές νοητικές και καρδιακές λειτουργίες με αυτές ομάδας 129 παιδιών που είχαν γεννηθεί από υγιείς μητέρες.

Να σημειωθεί ότι, οι πιο συχνοί καρκίνοι στις εγκύους του δείγματος ήταν του μαστού και του αίματος (λευχαιμία κ.α.). Οι γυναίκες είχαν υποβληθεί από ένας έως και δέκα κύκλους χημειοθεραπείας, χωρίς ο αριθμός των κύκλων να επηρεάζει την υγεία των παιδιών. Πάντως, καμιά χημειοθεραπεία δεν είχε γίνει κατά το πρώτο τρίμηνο της εγκυμοσύνης, περίοδος κρίσιμη για την υγιή ανάπτυξη του εμβρύου.

Οι επιστήμονες χαρακτηρίζουν απρόσμενα τα ευρήματα, δεδομένου ότι η αντικαρκινική θεραπεία είναι αρκετά τοξική και τα περισσότερα φάρμακα  διαπερνούν τον πλακούντα.