<p>Με αφορμή την έναρξη της φετινής περιόδου επιτήρησης της γρίπης, το ΚΕΕΛΠΝΟ τονίζει τη σπουδαιότητα του αντιγριπικού εμβολιασμού ως μέσο προφύλαξης από την εποχική γρίπη, καθώς ο ετήσιος εμβολιασμός κατά της γρίπης είναι ο καλύτερος τρόπος προφύλαξης από τη νόσο, ιδιαίτερα για τα άτομα που ανήκουν στις ομάδες αυξημένου κινδύνου.</p>
<p>Το εμβόλιο προστατεύει το άτομο από το να νοσήσει, αλλά και σε περίπτωση που νοσήσει περνάει πιο ήπια την ασθένεια, ενώ μειώνονται οι πιθανότητες εμφάνισης σοβαρών επιπλοκών που μπορεί να οδηγήσουν σε εισαγωγή στο νοσοκομείο ή/και σε Μονάδα Εντατικής Θεραπείας.</p>
<p>Το ΚΕΕΛΠΝΟ τονίζει τη μεγάλη σημασία του αντιγριπικού εμβολιασμού με προτεραιότητα τις ευπαθείς ομάδες του πληθυσμού (άτομα με χρόνια νοσήματα αναπνευστικού, καρδιαγγειακού, νεφρών και ήπατος, άτομα σε ανοσοκαταστολή, άτομα με νευρολογικά νοσήματα, μεταμοσχευμένοι, έγκυες γυναίκες) και το ιατρονοσηλευτικό προσωπικό και γενικά το προσωπικό των νοσοκομείων που έρχεται σε επαφή με τους ασθενείς.</p>
<p>Εκτός του εμβολιασμού, η εφαρμογή προληπτικών μέτρων, όπως η τήρηση των κανόνων υγιεινής, συχνό και σωστό πλύσιμο των χεριών, κάλυψη του στόματος και της μύτης σε περίπτωση βήχα ή φτερνίσματος με χαρτομάντιλο ή με τον αγκώνα μας, καθώς και η αποφυγή συγχρωτισμού συμβάλλουν στην πρόληψη της μετάδοσης του ιού της γρίπης.</p>
<p>Περισσότερες πληροφορίες για την εποχική γρίπη είναι διαθέσιμες την ιστοσελίδα του ΚΕΕΛΠΝΟ, www.keelpno.gr</p>



Πηγή : eReportaz