Η Ύπατη Αρμοστεία του ΟΗΕ για τους Πρόσφυγες (Υ.Α.) συμμετείχε χθες, Δευτέρα, σε οχηματοπομπή που μετέφερε ανθρωπιστική βοήθεια ζωτικής σημασίας, όπως τρόφιμα και κουβέρτες, σε χιλιάδες ανθρώπους που έχουν εγκλωβιστεί υπό άθλιες συνθήκες σε πόλεις της Συρίας που βρίσκονται υπό πολιορκία.
Τα πρώτα φορτηγά, από τα συνολικά 40 οχήματα, μετέφεραν την ανθρωπιστική βοήθεια στην πόλη Madaya που τελεί υπό κατάληψη από αντάρτες. Πρόκειται για μια μικρή ορεινή πόλη σε απόσταση περίπου 40 χιλιομέτρων βορειοδυτικά της Δαμασκού, όπου πάνω από 40.000 άμαχοι έχουν εγκλωβιστεί εδώ και σχεδόν τρεις μήνες σε πολύ άσχημες συνθήκες χωρίς πρόσβαση σε ανθρωπιστική βοήθεια.
Ο ΟΗΕ έχει λάβει αξιόπιστες αναφορές για ανθρώπους που πεθαίνουν από λιμό, που σκοτώνονται ή τραυματίζονται στην προσπάθειά τους να φύγουν από την περιοχή. Η τελευταία φορά που έφτασε εκεί ανθρωπιστική βοήθεια από τον ΟΗΕ ήταν τον περασμένο Οκτώβρη.
Η είσοδος στην πόλη επιτράπηκε στα πρώτα τέσσερα φορτηγά, που μετέφεραν βασικά είδη πρώτης ανάγκης, μεταξύ των οποίων κουβέρτες και τρόφιμα, όπως ρύζι, λάδι και φακές. Μόλις έφτασαν, οι εθελοντές άρχισαν να ξεφορτώνουν τα φορτηγά μέσα στο σκοτάδι, ενώ τους παρακολουθούσαν ομάδες πεινασμένων ανθρώπων, ανάμεσά τους και πολλά παιδιά.
«Υπάρχουν πάρα πολλά πεινασμένα παιδιά γύρω μας», ανέφερε ο Sajjad Malik, εκπρόσωπος της Υ.Α. στη Συρία, σε γραπτό μήνυμα που έστειλε από την αποκλεισμένη πόλη. «Είναι σπαρακτικό να βλέπεις τόσους πεινασμένους ανθρώπους. Κάνει πολύ κρύο, βρέχει αλλά υπάρχει ενθουσιασμός επειδή ήρθαμε, φέρνοντας κάποια τρόφιμα και κουβέρτες.»
Τα φορτηγά με την ανθρωπιστική βοήθεια μπήκαν επίσης στις πολιορκημένες πόλεις Foa'a και Kefraya, κοντά στα σύνορα με την Τουρκία στη βορειοδυτική Συρία. Κι εκεί οι κάτοικοι αντιμετωπίζουν πολύ σοβαρές ελλείψεις σε τρόφιμα και βασικά είδη, καθώς είναι αποκλεισμένοι από οποιαδήποτε ανθρωπιστική και εμπορική πρόσβαση από τον Οκτώβριο.
Τις επόμενες μέρες θα ακολουθήσουν κι άλλες οχηματοπομπές στις ίδιες περιοχές, που θα μεταφέρουν ανθρωπιστική βοήθεια της Υ.Α., όπως κουβέρτες, χειμωνιάτικα ρούχα, δοχεία νερού, είδη οικιακής χρήσης και πάνες.
Άλλες οργανώσεις που συνεργάζονται με την Υ.Α. παρέχουν τρόφιμα και φάρμακα μέσω των οχηματοπομπών που οργάνωσε ο ΟΗΕ, η Διεθνής Επιτροπή του Ερυθρού Σταυρού (ICRC) και η Συριακή Αραβική Ερυθρά Ημισέληνος.
Ενώ η κρίση στη Συρία πλησιάζει στον έκτο χρόνο, μέχρι και 4,5 εκατομμύρια άνθρωποι στη χώρα ζουν σε πολύ δυσπρόσιτες περιοχές. Από αυτούς, σχεδόν 400.000 μένουν σε 15 πόλεις που βρίσκονται υπό πολιορκία και δεν έχουν πρόσβαση στην ανθρωπιστική βοήθεια που έχουν απεγνωσμένα ανάγκη.
Την περασμένη χρονιά, εγκρίθηκε και υλοποιήθηκε μόνο το 10% από το σύνολο των αιτημάτων για έγκριση πρόσβασης στις περιοχές αυτές.