<p>Στην αποδέσμευση επιπλέον 100 εκατομμυρίων δολαρίων θα προχωρήσει, σύμφωνα με ανακοίνωσή της, η Παγκόσμια Τράπεζα, με στόχο την αποστολή και ανάπτυξη ιατρικού προσωπικού από άλλα κράτη στις χώρες της δυτικής Αφρικής, οι οποίες έχουν πληγεί περισσότερο από τον Έμπολα.</p>
<p>«Η παγκόσμια ανταπόκριση στην κρίση του Έμπολα έχει ξεκάθαρα αυξηθεί κατά τη διάρκεια των τελευταίων εβδομάδων, όμως αντιμετωπίζουμε ακόμα μια προφανή έλλειψη ομάδων υγείας που θα αναπτυχθούν στις πλέον πληγείσες περιοχές μόλυνσης», τόνισε σχετικά ο πρόεδρος της Παγκόσμιας Τράπεζας, Τζιμ Γιονγκ Κιμ.</p>
<p>Σύμφωνα με τον ΟΗΕ η ανάπτυξη 5.000 γιατρών και νοσηλευτών από άλλες χώρες είναι απαραίτητη στη Γουινέα, τη Λιβερία και τη Σιέρα Λεόνε.</p>
<p>Το ποσό αυτό αναμένεται επίσης να επιτρέψει την προσέγγιση των στόχων που έχουν οριστεί για τον Οκτώβριο από τη διεθνή κοινότητα: να τεθεί δηλαδή σε απομόνωση και να λάβει περίθαλψη το 70% των ύποπτων κρουσμάτων, και να διασφαλιστεί ο ενταφιασμός του 70% των θυμάτων στις επόμενες 70 ημέρες, υπογραμμίζει η Τράπεζα.</p>
<p>Σύμφωνα με το σχετικό δελτίο Τύπου, η Παγκόσμια Τράπεζα έχει ανακοινώσει συνολικά την αποδέσμευση 500 εκατομμυρίων δολαρίων με στόχο τον περιορισμό της επιδημίας, περιλαμβανόμενων 117 που έχουν αποτελεσματικά εκταμιευθεί.</p>



Πηγή : eReportaz