<div class="newsabstract">
<div>Με μια Νομοτεχνική Βελτίωση στο άρθρο 15, που κατέθεσε εσπευσμένα ο υπουργός Υγείας Ανδρέας Ξανθός χθες βράδυ στη Βουλή, «διασώζεται» η τιμή των γενοσήμων φαρμάκων από κάθετη πτώση.</div>
</div>
<div class="newsbody">
<div>Ειδικότερα, η βελτίωση αφορά στην δεύτερη παράγραφο και είναι ως εξής:</div>
<div>
Οι τιμές των γενόσημων φαρμάκων ανεξαρτήτως της ημερομηνίας έγκρισής τους, διατηρούν το 65% και όχι το 32,5% όπως είχε γραφτεί εκ παραδρομής, της τιμής των αντίστοιχων πρωτοτύπων μετά την λήξη της περιόδου προστασίας των δεδομένων. Η τιμολόγηση των off-patents μένει ως έχει διατυπωθεί στο άρθρο 15 του πολυνομοσχεδίου, δηλαδή στο 50% της τιμής του πρωτοτύπου ή διαζευκτικά, στις τρεις χαμηλότερες τιμές της Ευρώπης,</div>
<div>όποια είναι πιο χαμηλή.</div>
<div>
Ο υπουργός ανέφερε στη Βουλή ότι η παράγραφος αυτή που μπαίνει σε αυτό το Νομοσχέδιο, στην ουσία εξειδικεύει την ρύθμιση που υπήρχε στον Ν. 4336 και ήταν στοιχείο της συμφωνίας με τους δανειστές.</div>
<div>
Πρόσθεσε ότι είναι εύλογη η ένσταση η οποία διατυπώνεται από την εγχώρια Φαρμακοβιομηχανία, ότι αυτό θα μειώσει τις τιμές και ενδεχομένως να επηρεάσει την βιωσιμότητα των επιχειρήσεων που παράγουν γενόσημα φάρμακα στην χώρα μας. Διευκρίνισε όμως ότι η αλλαγή δεν αφορά το δελτίο τιμών το οποίο θα εκδοθεί στο αμέσως επόμενο διάστημα. Θα επηρεάσει το νέο δελτίο τιμών το οποίο θα υπάρξει στα μέσα του επόμενου</div>
<div>χρόνου.

Άρα το δελτίο τιμών που είναι υπό διαμόρφωση θα βγει με βάση την Υπουργική Απόφαση που υπήρξε επί Υπηρεσιακής Κυβερνήσεως και με βάση τα ισχύοντα τότε δεδομένα. Άμεσα σε αυτήν τη φάση δεν θα επηρεαστούν σημαντικά οι τιμές πέραν από την μείωση που θα προκαλέσει η απώλεια του προστατευτικού φραγμού του 2012.</div>
<div>
Οι προηγούμενοι Νόμοι έλεγαν ότι τα γενόσημα και τα off-patent τα οποία είχαν εγκριθεί πριν το 2012 δεν επηρεάζονται από τις ρυθμίσεις που προέκυψαν. Αυτό αφαιρέθηκε. Αυτό θα προκαλέσει μία μείωση τιμών.

Ο κ. Ξανθός ανέφερε ότι το υπουργείο θα δώσει μία πολύ συγκροτημένη μάχη, με επιχειρήματα, απέναντι στους Θεσμούς για να διατηρηθεί ο ύστατος φραγμός για την ελεύθερη πτώση των τιμών που είναι, όπως λέμε, ο κόφτης του 12 για τα off patent και του 7,8</div>
<div>για τα γενόσημα.

Και κατέληξε λέγοντας «Πρέπει να δώσουμε μια μάχη να υπάρξει μια αναπτυξιακή πολιτική, σοβαρή και συγκρατημένη επί τη βάσει ενός στρατηγικού σχεδίου της εγχώριας φαρμακοβιομηχανίας με αναπτυξιακά κίνητρα, με επένδυση στην έρευνα και στην καινοτομία, με αύξηση της ανταγωνιστικότητας, με διείσδυση σε νέες αγορές και με αξιοποίηση πόρων</div>
<div>του ΕΣΠΑ.</div>
<div>
Αυτό θα είναι η συνδρομή της πολιτείας και στα δύο αυτά επίπεδα, και στο επίπεδο του να διατηρηθεί αυτός ο φραγμός και η προστασία που υπάρχει σήμερα και που δεν επηρεάζεται προς το παρόν, παρότι γνωρίζουμε ότι αμφισβητείται από τους θεσμούς, και νομίζω ότι μπορούμε να δώσουμε μια συγκροτημένη μάχη για να διατηρηθεί συν ταυτόχρονα η στήριξη ενός αναπτυξιακού σχεδίου της βιομηχανίας».</div>
</div>