Ότι οι καισαρικές δε θα πρέπει να γίνονται, παρά μόνο αν είναι «ιατρικά απαραίτητες», συνέστησε ο Παγκόσμιος Οργανισμός Υγείας, κάνοντας λόγο για «επιδημία των καισαρικών» σε πολλές αναπτυσσόμενες και ανεπτυγμένες χώρες. 

Τα παραπάνω δήλωσε η δρ Μαρλίν Τέμερμαν, διευθύντρια του τομέα Υγείας και Γενετικής Έρευνας του ΠΟΥ, με την ευκαιρία της δημοσιοποίησης των νέων συστάσεων του ΠΟΥ, και πρόσθεσε ότι η «επιδημία» αυτή εξηγείται κυρίως από την επιθυμία των γιατρών να απλουστεύσουν τη ζωή τους, καθώς οι γεννήσεις με καισαρική μπορούν να προγραμματιστούν.

Είναι η πρώτη φορά που ο οργανισμός συστήνει ξεκάθαρα να περιοριστεί η χρήση των καισαρικών τομών, εξήγησε ο δρ. Μετίν Γκουλμεζόγλου του ΠΟΥ, καθώς μέχρι στιγμής ο Οργανισμός είχε περιοριστεί να ανακοινώσει ότι «το ιδανικό ποσοστό καισαρικών τομών» κυμαίνεται μεταξύ του 10% και του 15% των γεννήσεων, κάτι που είχαν καθορίσει οι γιατροί το 1985. Έκτοτε οι γεννήσεις με καισαρική έχουν γίνει σχεδόν κανόνας, τόσο στις ανεπτυγμένες χώρες, όσο και στις αναπτυσσόμενες.

Το ποσοστό των καισαρικών φτάνει το 23% στην Ευρώπη, το 35,6% στην αμερικανική ήπειρο και το 24,1% στην περιοχή του δυτικού Ειρηνικού, σύμφωνα με τα τελευταία στοιχεία που διαθέτει ο ΠΟΥ και χρονολογούνται από το 2008. Μόνο στην Αφρική (3,8%) και την νοτιοανατολική Ασία (8,8%) παραμένει χαμηλό το ποσοστό. 

Μάλιστα, σε κάποιες χώρες έχει δημιουργηθεί μια πραγματική «κουλτούρα καισαρικής», όπως στη Βραζιλία, όπου σχεδόν τα μισά μωρά γεννιούνται με καισαρική, καθιστώντας τη τη χώρα με τις περισσότερες γεννήσεις με αυτό τον τρόπο, εξήγησε η Τέμερμαν.
