Οι γυναίκες που παίρνουν πολλά κιλά κατά τη διάρκεια και μετά την εγκυμοσύνη, ενδεχομένως να αυξάνουν και τον κίνδυνο του παιδιού τους να εξελιχθεί σε υπέρβαρο ή παχύσαρκο έφηβο, σύμφωνα με ολλανδική μελέτη.

Οι ερευνητές υποστηρίζουν ότι <strong>το περιττό βάρος της μητέρας κατά την κύηση μπορεί να σχετίζεται με αλλαγές που κάνουν το παιδί πιο επιρρεπές στην παχυσαρκία ή τα περιττά κιλά.</strong> Η αύξηση του βάρους της μητέρας μετά τον τοκετό και η επίδρασή του στο παιδικό σωματικό βάρος αντανακλούν την επίδραση του τρόπου ζωής της οικογένειας συνολικά.

Συγκεκριμένα, οι επιστήμονες μελέτησαν στοιχεία για περισσότερα από 3.300 παιδιά στην Ολλανδία και τις μητέρες τους. Όσα είχαν γεννηθεί από μητέρες το βάρος των οποίων κατά την κύηση ήταν «περιττό» είχαν 20% μεγαλύτερες πιθανότητες να είναι υπέρβαρα στην εφηβεία. Ομοίως, τα παιδιά των οποίων οι μητέρες πήραν πολλά κιλά το διάστημα μετά τον τοκετό είχαν επίσης αυξημένο κίνδυνο να είναι υπέρβαρα και τα ίδια.

Επίσης, τα παιδιά που είχαν γεννηθεί από μητέρες οι οποίες πήραν πολλά κιλά τόσο κατά τη διάρκεια όσο και μετά την εγκυμοσύνη είχαν τριπλάσιες πιθανότητες να καταλήξουν υπέρβαρα σε ηλικία 14 ετών, συγκριτικά με παιδιά που είχαν μαμάδες με φυσιολογικό βάρος.

Αξίζει να σημειωθεί ότι <strong>το περιττό βάρος κατά την κύηση έχει διαπιστωθεί ότι έχει άμεση επίπτωση τόσο στη μητέρα όσο και στο έμβρυο, ειδικά στη φάση του τοκετού.</strong> Συγκεκριμένα εκθέτει το νεογνό σε υψηλά επίπεδα σακχάρου και προκαλεί την υπερέκκριση ινσουλίνης σε μια προσπάθεια να εξισορροπήσει τα επίπεδα της γλυκόζης στο αίμα. Η έκθεση σε υψηλά επίπεδα ινσουλίνης μπορεί να επηρεάσει τον μεταβολισμό του νεογνού κατά την μετάβασή του από την μήτρα στην μετά τον τοκετό ζωή του.