Τον κώδωνα του κινδύνου για τη δημόσια υγεία κρούουν οι Έλληνες παιδίατροι, υπογραμμίζοντας ιδιαίτερα ότι η αύξηση θερμοκρασίας και η εμφάνιση κουνουπιών ευνοούν τα λοιμώδη νοσήματα, και θέτουν δέκα ερωτήματα στην ηγεσία του υπουργείου Υγείας για τις μείζονες παραλείψεις της στο θέμα του εμβολιασμού και της υγειονομικής φροντίδας των προσφύγων.

«Μετά τα πρόσφατα κρούσματα ηπατίτιδας Α, με την ανάγκη για άμεσο εμβολιασμό των προσφύγων να παραμένει ευχολόγιο, με το χάος να επικρατεί στο λιμάνι του Πειραιά, στην Ειδομένη και αλλού, με πρόσφυγες  που έχουν να πλυθούν για ημέρες, με συνθήκες διαμονής που δεν είναι ανθρώπινες, με διάφορες ΜΚΟ που κανείς δεν γνωρίζει αν είναι πιστοποιημένες ή περιπλανώμενοι διακινητές προσφύγων, διακαής και εύλογη είναι η έντονη ανησυχία μας για την Δημόσια Υγεία» αναφέρει σε επιστολή της προς το Υπουργείο Υγείας η Ένωση Ελευθεροεπαγγελματιών Παιδιάτρων Αττικής.

<strong>Δέκα ερωτήματα που ζητούν απαντήσεις</strong>

1. Η Ένωση Ελευθεροεπαγγελματιών Παιδιάτρων υπενθυμίζει στον υπουργό Υγείας κ. Ανδρέα Ξανθό ότι στις 18-1-2016 απαντώντας στον Βουλευτή κ. Α. Φωκά, αναφέρει ότι «τα άτομα με παράτυπη είσοδο στη χώρα μας θα πρέπει να εμβολιάζονται με το εμβόλιο έναντι του ιού της πολιομυελίτιδας IPV ή OPV» και ότι «το Υπουργείο Υγείας με το αρ. πρωτ. 115985/ 13-12-2013 έγγραφο έχει προβεί και αναμένει εκτέλεση παραγγελίας από το Ινστιτούτο ΠΑΣΤΕΡ 1000 δόσεων OPV και 2000 δόσεων ενέσιμου εμβολίου IPV».
Επισημαίνουν, ωστόσο, ότι σε τηλεφωνική επικοινωνία που είχαν με το Ινστιτούτο Παστέρ, ουδείς γνώριζε κάτι για το συγκεκριμένο έγγραφο γιατί ποτέ δεν τους είχε κοινοποιηθεί!
«Όπως μας είπαν, υπάρχουν αρκετά ενέσιμα εμβόλια (IPV) διαθέσιμα  για την πολιομυελίτιδα. Ρωτήσαμε το Ινστιτούτο Παστέρ, αν το Υπουργείο Υγείας έχει πάρει τα εμβόλια αυτά και αν έχει ξεκινήσει εμβολιασμό των προσφύγων, ή έστω αν τα έχει δεσμεύσει για μελλοντικό εμβολιασμό. Δυστυχώς η απάντηση ήταν αρνητική. Σε ερώτηση μας αν έχει γίνει νέα παραγγελία για εμβόλια εναντίον της πολιομυελίτιδας και πάλι η απάντηση ήταν αρνητική. Έστω και τώρα όμως, κε Υπουργέ, τι περιμένετε για να ξεκινήσετε τον εμβολιασμό τουλάχιστον για την πολιομυελίτιδα;» ρωτούν τον κ. Ξανθό.

2. Η Εθνική Επιτροπή Εμβολιασμών είχε συστήσει να ξεκινήσει άμεσα ο εμβολιασμός για σοβαρές λοιμώδεις ασθένειες όπως η πολιομυελίτιδα, η φυματίωση και η ιλαρά, εφιστώντας παράλληλα την προσοχή για τον εμβολιασμό και του υγειονομικού προσωπικού.  Ωστόσο, τι ισχύει τελικά; Η πρόσφατη απόφαση της Εθνικής Επιτροπής Εμβολιασμών ή ο εμβολιασμός σύμφωνα με το επίσημο έγγραφο που υπογράφει ο Υπουργός Υγείας με ημερομηνία 18/1/2016 και αρ. πρωτοκ. 89695; Και αν το κοινοποιηθέν στον κ. Φωκά έγγραφο δεν ισχύει, τότε η παραγγελία των εμβολίων για την πολιομυελίτιδα τι νόημα είχε και για ποιον παραγγέλθηκαν 3000 εμβόλια;

3. Σύμφωνα με τα δημοσιεύματα το 35% των προσφύγων είναι παιδιά. Επομένως στους 50.000 περίπου πρόσφυγες που σήμερα είναι στην χώρα μας και πιθανόν να μείνουν, πάνω από 15.000 είναι παιδιά. Αν υποθέσουμε ότι ο αριθμός αυτός θα αυξηθεί, υπάρχουν οι απαραίτητοι πόροι για να παραγγελθούν τα αντίστοιχα εμβόλια;

4. Γιατί δεν λήφθηκε υπ’ όψη αυτό που συστήνει ο Παγκόσμιος Οργανισμός Υγείας, στην ευθεία ερώτηση που του έγινε για τον εμβολιασμό των προσφύγων από την Ένωσή μας και την Ευρωπαϊκή Παιδιατρική Ακαδημία; Την στιγμή μάλιστα που και εσείς αλλά και ο κ. Γενικός Γραμματέας Δημόσιας Υγείας συμμετείχατε στο συνέδριο που έγινε τον περασμένο Ιανουάριο στη Ρώμη για τους πρόσφυγες.

5. Έπρεπε να φτάσουμε στο σημείο να προκύψουν κρούσματα ηπατίτιδας-Α για να γίνει μερικός εμβολιασμός για το νόσημα αυτό και μάλιστα με εμβόλια που δώρισε στο Ελληνικό Δημόσιο η κ. Βαρδινογιάννη και μπράβο για την ευαισθησία της;

Προφανώς δεν το είχατε προβλέψει και δεν είχατε κανένα σχέδιο για την περίπτωση αυτή ούτε και είχατε προνοήσει να έχετε τα απαραίτητα εμβόλια. Είναι γνωστά όμως τα προβλήματα που προκύπτουν στους πρόχειρους προσφυγικούς καταυλισμούς με αυτές τις συνθήκες διαβίωσης.

6. Πότε θα εμβολιαστούν όλοι οι πρόσφυγες που κατακλύζουν την χώρα μας; Πότε θα πλυθούν; Πότε θα φάνε σωστό φαγητό; Ποιοί θα κάνουν τα εμβόλια στα παιδιά; Αν αρχίσουν οι διάρροιες σε μεγάλη έκταση, αν οι ψείρες επικρατήσουν, αν τα περιστατικά  ψώρας πολλαπλασιασθούν, αν με την άνοδο της θερμοκρασίας έλθουν τα κουνούπια με όσα αυτά μεταδίδουν, τί θα γίνει;

7. Η Εθνική Επιτροπή Εμβολιασμών με πρόσφατη εισήγησή της προτείνει τον εμβολιασμό του υγειονομικού προσωπικού που εργάζεται στα κέντρα υγείας. Γιατί όμως δεν είναι υποχρεωτικός; Έχει ξεκινήσει να γίνεται; Οι εμβολιασμοί καταγράφονται κάπου; Υπάρχει συγκεκριμένο πρόγραμμα που υλοποιείται;

8. Σύμφωνα με την πρόσφατη απόφαση της Εθνικής Επιτροπής Εμβολιασμών που προτείνει εμβολιασμό των παιδιών των προσφύγων με το τετραδύναμο (διφθερίτιδα-τέτανο-κοκίτη-πολιομυελίτιδα), ή σε έλλειψη αυτού με το πενταδύναμο, πού θα βρεθεί το τετραδύναμο εμβόλιοαφού ως γνωστό έχει έλλειψη η οποία από ότι φαίνεται δεν θα αποκατασταθεί σύντομα μέσα στο 2016; Σημαντική έλλειψη έχει και το αντίστοιχο πενταδύναμο. Αν τελικά γίνουν εμβολιασμοί των παιδιών των προσφύγων με τα λίγα υπάρχοντα πενταδύναμα,  θα μείνουν ανεμβολίαστα πολλά Ελληνόπουλα.

9.  Εν τέλει υπάρχει κάποιο σοβαρό και οργανωμένο σχέδιο που υλοποιείται από το Υπουργείο Υγείας, όσον αφορά τον συστηματικό εμβολιασμό των παιδιών των προσφύγων και επομένως την διαφύλαξη της διασποράς επικίνδυνων λοιμωδών νοσημάτων στον Ελληνικό πληθυσμό, ή αυτό γίνεται τυχαία και ευκαιριακά από διαφόρους και είναι θέμα χρόνου για να δούμε να εμφανίζονται πολύ σοβαρά λοιμώδη νοσήματα που είχαν εξαφανιστεί από την χώρα μας όπως για παράδειγμα η πολιομυελίτιδα, η ιλαρά, ο κοκίτης κλπ;

10. Υπάρχει κάποιος λόγος που η Κρατική Παρουσία είναι τόσο περιορισμένη στους καταυλισμούς των προσφύγων και την θέση της έχουν πάρει οι αποκαλούμενες ΜΚΟ; Από που ελέγχονται οι ΜΚΟ αυτές; Λογοδοτούν κάπου ή κάνουν ό,τι θέλουν;

&nbsp;