<p>Η 29η Οκτωβρίου έχει καθιερωθεί ως η Παγκόσμια Ημέρα κατά των Εγκεφαλικών, και έχει ως στόχο την ενημέρωση του κοινού για τα συμπτώματα ενός εγκεφαλικού επεισοδίου, αλλά και για τα μέτρα πρόληψης και διαχείρισής του.</p>
<p>Κατά τη διάρκεια ενός εγκεφαλικού επεισοδίου, κάποιο αιμοφόρο αγγείο που μεταφέρει αίμα στο κεφάλι φράζει ή υπόκειται ρήξη, με αποτέλεσμα ο εγκέφαλος να στερείται το οξυγόνο και τα απαραίτητα θρεπτικά συστατικά που χρειάζεται για να λειτουργήσει. Μέσα σε λίγα λεπτά, τα εγκεφαλικά κύτταρα αρχίζουν να πεθαίνουν.</p>
<p>Ωστόσο, ο έγκαιρος εντοπισμός των προειδοποιητικών ενδείξεων, μπορεί να προλάβει τις χρόνιες βλάβες από ένα εγκεφαλικό επεισόδιο.<br />
Τα τέσσερα βασικότερα συμπτώματα του εγκεφαλικού είναι η παράλυση του προσώπου, αδυναμία στα άκρα, δυσκολία στην ομιλία, αλλοιώσεις στην όραση και ζαλάδα. </p>
<p>Υπάρχουν δύο βασικοί τύποι εγκεφαλικού επεισοδίου, το ισχαιμικό και το αιμορραγικό. Το ισχαιμικό εγκεφαλικό επεισόδιο είναι συνηθέστερο και οφείλεται σε απόφραξη αιμοφόρου αγγείου λόγω της συσσώρευσης λιπιδίων. Το αιμορραγικό εγκεφαλικό οφείλεται στην εκφύλιση κάποιου αιμοφόρου αγγείου, με αποτέλεσμα αυτό να παρουσιάζει ρήξη και να διαρρέει αίμα στο εσωτερικό του κρανίου. Το αιμορραγικό εγκεφαλικό μπορεί να οφείλεται σε ανεύρυσμα στο κεφάλι.</p>
<p>Σημειώνεται πως η διατροφή και η γυμναστική είναι δύο απαραίτητοι σύμμαχοι στην πρόληψη του εγκεφαλικού επεισοδίου, καθώς τα περισσότερα εγκεφαλικά επεισόδια οφείλονται στη συσσώρευση λιπιδίων στα αιμοφόρα αγγεία, ενώ σύμφωνα με την Αμερικανική Ένωση για το Εγκεφαλικό (ASA) η υπέρταση είναι η βασικότερη αιτία του εγκεφαλικού. </p>



Πηγή : eReportaz