Με τον Γενικό Γραμματέα της Διεθνούς Ομοσπονδίας Ερυθρού Σταυρού &amp; Ερυθράς Ημισελήνου (IFRC) κ. Elhadj As Sy και τον Πρόεδρο του Ελληνικού Ερυθρού Σταυρού Δρ. Αντώνιο Αυγερινό, συναντήθηκε το πρωί της Τρίτης 3 Νοεμβρίου 2015, ο αναπληρωτής υπουργός Μεταναστευτικής Πολιτικής κ. Ιωάννης Μουζάλας στο πλαίσιο της αντιμετώπισης της προσφυγικής κρίσης.
Μετά το πέρας της συνάντησης ο κ. Μουζάλας αναφέρθηκε στη διαχρονική ανθρωπιστική προσφορά του Ερυθρού Σταυρού προς τις ευπαθείς ομάδες πληθυσμού, τονίζοντας ότι θα υπάρξει αξιοποίηση στο έπακρο των πολύ μεγάλων δυνατοτήτων του Ερυθρού Σταυρού και της Ερυθράς Ημισελήνου. Ο κ. Μουζάλας σημείωσε χαρακτηριστικά: «Δυστυχώς χρειαζόμαστε τη βοήθεια της και ευτυχώς την έχουμε απλόχερα».
Ο Γενικός Γραμματέας της IFRC ανέφερε σε δηλώσεις του προς τους δημοσιογράφους ότι: «η κοινή μας πίστη στις ανθρωπιστικές αξίες είναι αυτή που μας φέρνει σήμερα όλους μαζί εδώ, ενώνοντας τις δυνάμεις μας με τον Ελληνικό Ερυθρό Σταυρό, προκειμένου να απαντήσουμε στις μεγάλες προκλήσεις που αντιμετωπίζουμε». Ο κ. Sy προσέθεσε ότι «χαιρετίζουμε τη δέσμευση της Κυβέρνησης δια μέσου του Υπουργού και συμπράττουμε και εμείς –ως Διεθνές Κίνημα ΕΣ/ΕΗ- σε αυτή τη δέσμευση για την παροχή βοήθειας σε όσους βρίσκονται σε ανάγκη». Ειδικά για τον Ελληνικό Ερυθρό Σταυρό, υπογράμμισε πως «στηρίζουμε έναν Εθνικό Σύλλογο, ο οποίος είναι παρών σε αυτή τη χώρα, πριν από την κρίση, κατά τη διάρκεια αυτής και θα εξακολουθεί να υπάρχει και μετά από αυτήν».
Ο Πρόεδρος του Ελληνικού Ερυθρού Σταυρού Δρ. Αντώνιος Αυγερινός, αφού ευχαρίστησε τον Γενικό Γραμματέα για την σημαντική ενίσχυση που προσφέρει στον Ε.Ε.Σ., έκανε αναφορά στο πολυδιάστατο έργο (διανομή ανθρωπιστικού υλικού, παροχή πρώτων βοηθειών και επείγουσας ιατρικής περίθαλψης, δραστηριότητες έρευνας και διάσωσης κλπ) που έχει επιτελέσει ο Εθνικός Σύλλογος από την πρώτη στιγμή που ξέσπασε η μεταναστευτική κρίση, μέσω της οποίας έχουν έως σήμερα επωφεληθεί τουλάχιστον 60.000 άνθρωποι.
Όπως δήλωσε ο κ. Αυγερινός «με την περαιτέρω ενίσχυση της Διεθνούς Ομοσπονδίας, ύψους 12,5 εκ. ελβετικών φράγκων, θα επωφεληθούν 200.000 επιπλέον ευάλωτοι συνάνθρωποί μας». Ο κ. Αυγερινός εστίασε ιδιαίτερα στο γεγονός ότι ο Ε.Ε.Σ. θα είναι διαρκώς στο πλευρό της Πολιτείας, συνεπικουρώντας την πολιτική ηγεσία του Υπουργείου στη μεγάλη προσπάθεια που καταβάλλει.