Αγόρι ηλικίας 8 ετών στις ΗΠΑ κατηγορείται, διότι χτύπησε βάναυσα και σκότωσε μέσα στην κούνια του μωρό ενός έτους, το οποίο έκλαιγε. Την ίδια ώρα, η μητέρα του είχε βγει για νυχτερινή έξοδο, όπως ανακοίνωσε η αστυνομία.

Το τραγικό περιστατικό εκτυλίχθηκε στην Αλαμπάμα, όπου δεν αναγνωρίζεται ηλικία οριστικής απαλλαγής από ποινικές ευθύνες για τους ανηλίκους.

«Στα 22 χρόνια που υπηρετώ το επάγγελμα του αστυνομικού, η υπόθεση αυτή είναι μακράν μία από τις πιο θλιβερές που έχω κληθεί να χειριστώ» δήλωσε ο Σιν Έντουαρντς, εκπρόσωπος Τύπου της αστυνομίας. Το θύμα, η Κέλσι Λούις, και η μητέρα του, Κέιτερα Λούις, είχαν επισκεφθεί φίλη της γυναίκας που είχε πολλά μικρά παιδιά.

Η έρευνα της αστυνομίας έδειξε ότι οι δύο φίλες βγήκαν για να πάνε σε κέντρο διασκέδασης από τις 23.00 έως τις 02.00 τοπική ώρα.

Σύμφωνα με τον τοπικό Τύπο, έξι παιδιά ηλικίας ενός έως οκτώ ετών βρίσκονταν στο σπίτι χωρίς να τα επιτηρεί ενήλικας.

«Το αγόρι των οκτώ ετών άρχισε να εκνευρίζεται πολύ, διότι η μικρούλα, ηλικίας ενός έτους δεν σταματούσε να κλαίει» περιέγραψε ο υπαστυνόμος Έντουαρντς.

«Δεδομένης της έλλειψης ευαισθησίας που επέδειξε η μητέρα με τη συμπεριφορά της, οι Αρχές της άσκησαν δίωξη για ανθρωποκτονία από αμέλεια» πρόσθεσε.

Τα γεγονότα εκτυλίχθηκαν την 11η Οκτωβρίου, ωστόσο η αστυνομία ανακοίνωσε την απαγγελία κατηγοριών στο παιδί ένα μήνα αργότερα.

Η μητέρα αφέθηκε ελεύθερη με περιοριστικά μέτρα, αφού κατέβαλε ως εγγύηση το ποσό των 15.000 δολαρίων, σύμφωνα με έγγραφο που δόθηκε στη δημοσιότητα από το γραφείο του σερίφη της κομητείας του Τζέφερσον.