Ο πυρετός είναι μια φυσιολογική και ωφέλιμη βιολογική αντίδραση του οργανισμού που ελέγχεται από το Κεντρικό Νευρικό Σύστημα με προστατευτικό ρόλο. Παθολογική θεωρείται η θερμοκρασία πάνω από 37.8οC από το στόμα, 38 οC από τη μασχάλη και 38,4 οC από τον ορθό.

Η υπερβολική όμως αύξηση της θερμοκρασίας δημιουργεί ανησυχία στο παιδί η οποία μπορεί και πρέπει να αντιμετωπιστεί με τη χρήση αντιπυρετικών. Η ακριβής δοσολογία ενός φαρμάκου είναι ιδιαίτερα σημαντική στην Παιδιατρική  όπως τονίζει ο δρ. Νίκος Βουδούρης, παιδίατρος, διδάκτωρ της ιατρικής σχολής του πανεπιστημίου Αθηνών, καθώς αυτή θα πρέπει να προσαρμοστεί τόσο με την ηλικία όσο και το σωματικό βάρος του παιδιού για να εξασφαλιστεί η καλύτερη κλινική αποτελεσματικότητα αλλά και η ελαχιστοποίηση των όποιων παρενεργειών.
Ένα πολύ συχνό λάθος που κάνουν οι γονείς όταν χορηγούν στα παιδιά τους υγρές φαρμακευτικές μορφές ( σιρόπια- εναιωρήματα ) είναι να χρησιμοποιούν κοινά κουτάλια κουζίνας, τα οποία ποικίλουν σημαντικά σε όγκο. Αυτό έχει σαν αποτέλεσμα είτε να υπερδοσολογούν αυξάνοντας τον κίνδυνο παρενεργειών είτε να υποδοσολογούν μειώνοντας την αποτελεσματικότητα του φαρμάκου.
Τα αποτελέσματα πρόσφατης μελέτης του Ινστιτούτου Βιοϊατρικών Επιστημών «Άλφα»( Falagas et al., 2010) που έγινε στη χώρα μας και συγκεκριμένα στη Αττική είναι εντυπωσιακά. Εξετάζοντας 71 διαφορετικά μικρά κουτάλια που συλλέχθηκαν από 25 νοικοκυριά βρέθηκαν να έχουν όγκο από 2,5 έως 7,3 ml.
Η σημαντική ετερογένεια στο τρόπο χορήγησης υγρών φαρμακευτικών μορφών οδήγησε τον Απρίλιο του 2015, την Αμερικανική Ακαδημία Παιδιάτρων να εκδώσει κατευθυντήριες οδηγίες. Η Ακαδημία προτείνει ως αποκλειστικό τρόπο χορήγησης των υγρών φαρμακευτικών μορφών στα παιδιά τη δοσομετρική σύριγγα σε ml για την αποφυγή σύγχυσης και δοσομετρικών λαθών που συνδέονται με τα κουτάλια κουζίνας.
Οι γονείς λοιπόν για να αποφύγουν δοσολογικά σφάλματα θα πρέπει να χορηγούν στα παιδιά σιρόπια και εναιωρήματα με την κατάλληλη και ειδικά σχεδιασμένη δοσομετρική σύριγγα σε ml που συμπεριλαμβάνεται στην συσκευασία των φαρμάκων. Οι κοινές σύριγγες δεν εξυπηρετούν καθώς δεν είναι σχεδιασμένες για τον σκοπό αυτό.
Για παράδειγμα όταν χορηγείται ένα αντιπυρετικό με βάση το βάρος και την ηλικία του παιδιού και για όλο το φάσμα των ηλικιών ( από μηνών έως 12 ετών) με την χρήση της δοσομετρικής σύριγγας εξασφαλίζεται η ακρίβεια και η σωστή δόση αποφεύγοντας οδυνηρά δοσολογικά σφάλματα.
Παρ’όλα αυτά, ο πυρετός είναι ένα συνηθισμένο σύμπτωμα και όταν δεν υποδεικνύει κάποιο νόσημα δεν είναι επικίνδυνος.