Ο Ιατρικός Σύλλογος Αθηνών καταγγέλλει την έλλειψη κλινών σε Μονάδες Εντατικής Θεραπείας, γεγονός που κοστίζει ανθρώπινες ζωές, καθώς ένας ακόμη ασθενής άφησε την τελευταία του πνοή περιμένοντας να βρεθεί κρεβάτι σε ΜΕΘ.

Συγκεκριμένα, πρόκειται για 55χρονη ασθενή που έπασχε από λοίμωξη του αναπνευστικού, και κατέληξε στο νοσοκομείο «Σωτηρία», όπου παρέμενε διασωληνωμένη σε κοινό θάλαμο, περιμένοντας να βρεθεί κρεβάτι σε ΜΕΘ.

Σημειώνεται ότι η κορύφωση της επιδημίας της γρίπης αναμένεται να οξύνει ακόμα περισσότερο το πρόβλημα το επόμενο χρονικό διάστημα.

Ενδεικτικό του προβλήματος, ότι τη Δευτέρα 1/2/16 στη «λίστα αναμονής» του ΕΚΑΒ Αθήνας υπήρχαν 75 βαρέως πάσχοντες διασωληνωμένοι ασθενείς εκτός ΜΕΘ, εκ των οποίων 32 ήταν λόγω βαριάς λοίμωξης του αναπνευστικού.

Την ίδια ώρα, δεκάδες τακτικές χειρουργικές επεμβάσεις, αναβάλλονται λόγω της έλλειψης κλινών σε ΜΕΘ.
«Καλούμε την πολιτική ηγεσία του υπουργείο Υγείας, να προβεί στις απαραίτητες ενέργειες, για να ανοίξουν άμεσα τα 200 κρεβάτια ΜΕΘ του ΕΣΥ, τα οποία είναι εξοπλισμένα και παραμένουν κλειστά. Είναι απαράδεκτο να χάνονται ανθρώπινες ζωές και η εκάστοτε πολική ηγεσία του υπουργείου Υγείας, τα τελευταία χρόνια, να νίπτει τας χείρας της. Ο ΙΣΑ θα δώσει μάχη για να σταματήσει η εγκληματική πολιτική που κοστίζει σε ανθρώπινες ζωές», επισημαίνει ο πρόεδρος του ΙΣΑ, Γ. Πατούλης.

Την ίδια ώρα, σύμφωνα με τελευταία στοιχεία του ΚΕΕΛΠΝΟ, 106 ασθενείς νοσηλεύονται σήμερα σε ΜΕΘ, ενώ από τον ιό της γρίπης, έχουν καταλήξει 44 άτομα.
