Η Ελληνική Καρδιολογική Εταιρεία (ΕΚΕ), με αφορμή την Παγκόσμια Ημέρα Καρδιάς (29 Σεπτεμβρίου), υλοποιεί μια σειρά από δράσεις πρόληψης υγείας και κοινωνικής αλληλεγγύης με έμφαση ευαίσθητες κοινωνικές ομάδες και παιδιά και με στόχο τη μείωση της θνητότητας και της νοσηρότητας.
Μέλη της Ελληνικής Καρδιολογικής Εταιρείας, Καρδιολόγοι και Παιδοκαρδιολόγοι, θα εξετάσουν εθελοντικά ενήλικες και παιδιά και θα παρέχουν ιατρικές συμβουλές σε φορείς και οργανισμούς, που προσφέρουν πολύτιμες υπηρεσίες στο κοινωνικό σύνολο. Αποδέκτες των δράσεων της ΕΚΕ θα είναι τα παιδιά της «Κιβωτού του Κόσμου», μη κερδοσκοπικού Οργανισμού μέριμνας και προστασίας μητέρας και παιδιού, επίσης τα παιδιά του οργανισμού «Το Χαμόγελο του Παιδιού», για την προστασία των δικαιωμάτων των παιδιών, ενώ καρδιολογικός έλεγχος θα γίνει στους πωλητές του περιοδικού δρόμου «ΣΧΕΔΙΑ», που προέρχονται από ευάλωτες κοινωνικά πληθυσμιακές ομάδες.
Τέλος, η Ελληνική Καρδιολογική Εταιρεία θα πραγματοποιήσει Καρδιολογικό Έλεγχο σε ανασφάλιστους πολίτες, σε συνεργασία με τον Δήμο Αθηναίων, στα κεντρικά Δημοτικά Ιατρεία του Δήμου.
Αναλυτικά:
• Τη Δευτέρα 28/09 δωρεάν καρδιολογικός έλεγχος για τους πωλητές του περιοδικού «ΣΧΕΔΙΑ» στο πλήρως εξοπλισμένο, με σύγχρονα μηχανήματα, Καρδιολογικό Ιατρείο της ΕΚΕ.
• Την Τρίτη 29/09 στο 1ο Δημοτικό Ιατρείο του Δήμου Αθηναίων (Σόλωνος 78) για ανασφάλιστους πολίτες.
• Την Τρίτη 29 Σεπτεμβρίου καρδιολογικός έλεγχος για τα παιδιά της «Κιβωτού του Κόσμου».
• Την Τετάρτη 30 Σεπτεμβρίου και την Πέμπτη 1 Οκτωβρίου, καρδιολογικός έλεγχος για τα παιδιά που μεγαλώνουν στο Σπίτι του οργανισμού «Το Χαμόγελο του Παιδιού», στον Καρέα.
Ο πρόεδρος της ΕΚΕ κ. Στέφανος Φούσας με αφορμή τις πολύπλευρες δράσεις της Ελληνικής Καρδιολογικής Εταιρείας δήλωσε: «Η κοινωνική αλληλεγγύη στοχεύει στην ευημερία και την κοινωνική προστασία των αδύναμων συνανθρώπων μας, δεν έχει όρια και περιορισμούς, αποτελεί μια μορφή έμπρακτης προσφοράς.
Με τις δράσεις της ΕΚΕ, κάνουμε πράξη την πρόληψη υγείας και την κοινωνική αλληλεγγύη, αποδεικνύοντας ότι έχουμε τις δυνατότητες και τη βούληση να στεκόμαστε στο πλευρό ατόμων, συλλόγων, φορέων και οργανισμών, που και εκείνοι με τη σειρά τους προσπαθούν και προσφέρουν στο συνάνθρωπο».
Η Παγκόσμια Ημέρα Καρδιάς γιορτάζεται κάθε χρόνο στις 29 Σεπτεμβρίου. Ο θεσμός της ημέρας αυτής καθιερώθηκε το 1999 από την Παγκόσμια Ομοσπονδία Καρδιολογίας, που δραστηριοποιείται σε περισσότερες από 100 χώρες, με την υποστήριξη της Παγκόσμιας Οργάνωσης Υγείας.
Στόχος είναι η ενθάρρυνση στην υιοθέτηση ενός υγιεινού τρόπου ζωής που θα εξασφαλίζει την υγεία της καρδιάς όπως επίσης η ευαισθητοποίηση σε όλο τον κόσμο για τα καρδιαγγειακά νοσήματα, τα οποία αποτελούν κύρια αιτία θανάτου παγκοσμίως. Κύριο σύνθημα του φετινού World Heart Day είναι “Healthy Heart Choices for Everyone, Everywhere”, δίνοντας το μήνυμα ότι κάθε άνθρωπος θα πρέπει να έχει την επιλογή υγιεινών πρακτικών για την καρδιά του, ώστε να μειώσει τον κίνδυνο από τα καρδιοαγγειακά νοσήματα.