Οριστικό τέλος, με ομόφωνη απόφασή του, βάζει το Νομικό Συμβούλιο του Κράτους στην παροχή εργασίας πανεπιστημιακών γιατρών σε ιδιωτικές κλινικές, νοσοκομεία, διαγνωστικά κέντρα κ.α.

Το θέμα είναι παλιό και ταλανίζει χρόνια την ιατρική κοινότητα της Θεσσαλίας, κυρίως της Λάρισας, όπου γιατροί του Πανεπιστημιακού νοσοκομείου, κυρίως καθηγητές, κάνουν επεμβάσεις και προσφέρουν παράλληλα τις υπηρεσίες τους στο ιδιωτικό θεραπευτήριο ΙΑΣΩ ενώ διατηρούν μόνιμες θέσεις και αμείβονται από το ΕΣΥ.

Υπάρχει βέβαια και ο αντίλογος που λέει ότι είναι κρίμα να στερούνται των υπηρεσιών διακεκριμένων πανεπιστημιακών οι ασθενείς των ιδιωτικών θεραπευτηρίων.

Σωστά, ουδείς όμως εμποδίζει κανέναν να μεταπηδήσει στο ιδιωτικό τομέα της Υγείας αφήνοντας το δημόσιο. Ας βάλει λοιπόν το ΙΑΣΩ το χέρι στην τσέπη και ας πάρει τους καλούς γιατρούς δελεάζοντάς τους με «μπόνους μεταγραφής» και γερές αμοιβές.