Ελπίδες για την έγκαιρη ανίχνευση του πρώιμου καρκίνου στο λεπτό έντερο, πριν καν αρχίσει να εξαπλώνεται η νόσος, δίνει ανακάλυψη ερευνητών του Εργαστηρίου Ολιστικής Ηλεκτρονικής του Τμήματος Ηλεκτρολόγων Μηχανικών και Μηχανικών Υπολογιστών του Πανεπιστημίου Κύπρου.

Υπό την καθοδήγηση του επίκουρου καθηγητή, Ιούλιου Γεωργίου, οι ερευνητές σχεδίασαν και κατασκεύασαν ένα πρότυπο ηλεκτρονικής κάψουλας για την ανίχνευση του καρκίνου στο λεπτό έντερο. Η κατασκευή μιας τέτοιας κάψουλας, δημιουργεί δυνατότητες συστηματικού προληπτικού έλεγχου για τυχόν παρουσίαση πρώιμων καρκινωμάτων.

Παρόλο, που ο καρκίνος του είδους αυτού αποτελεί ένα από τα πλέον σπάνια είδη καρκίνου στο γαστρεντερικό σύστημα, είναι και απ? τα πιο επικίνδυνα, αφού μόνο το 20-30% των ασθενών επιβιώνει πέραν των 5 χρόνων. Η δυνατότητα διάγνωσης σε πρώιμο στάδιο αναμένεται να μειώσει σημαντικά τα ποσοστά θνησιμότητας, καθώς η μέχρι τώρα δύσκολη προσβασιμότητα του λεπτού εντέρου από διαγνωστικά εργαλεία, (σε αντίθεση με το παχύ έντερο), συνεπαγόταν την ελλιπή εξέτασή του μέχρι να εμφανιστούν σοβαρά συμπτώματα καρκίνου σε προχωρημένο στάδιο. Μια κάψουλα σαν το πρότυπο που έχει αναπτυχθεί από το Πανεπιστήμιο Κύπρου, αναμένεται να μειώσει το κόστος της αντιμετώπισης της νόσου και να διευκολύνει την ευρύτερη κάλυψη του πληθυσμού με διαγνωστικές εξετάσεις ? και βεβαίως, να μειώσει τα ποσοστά μετάστασης του καρκίνου του λεπτού εντέρου σε άλλα γειτονικά όργανα, εφόσον η διάγνωση θα γίνεται σε πρώιμο στάδιο.

&nbsp;