<strong>Οι σεξουαλικές παρεκκλίσεις είναι διαταραχές του σεξουαλικού στόχου και σκοπού.</strong> Ο άνθρωπος με σεξουαλική παρέκκλιση διεγείρεται από συμπεριφορές, αντικείμενα, εικόνες, φαντασιώσεις οι οποίες «ξεφεύγουν» από τις συνηθισμένες και στους άλλους ανθρώπους φαίνονται παράξενες, ενοχλητικές ή αποκρουστικές.

Οι διαστροφές εμφανίζονται κυρίως στους άνδρες και ξεκινούν συνήθως από την προεφηβική και εφηβική ηλικία. Μάλιστα, μπορεί να εμφανιστούν ή να συνυπάρχουν με κάποια άλλη ψυχολογική διαταραχή, όπως η κατάθλιψη, το άγχος (π.χ. ιδεοληπτική, ψυχαναγκαστική διαταραχή) και η ψύχωση.

Οι παρεκκλίσεις μπορεί να κάνουν την εμφάνισή τους και μέσα στην ενήλικη περίοδο, και πολλές φορές ενώ ήδη ένας άνδρας έχει μια σχέση ή βρίσκεται σε γάμο, προκαλώντας αναστάτωση και ανησυχία στο έτερον ήμισυ το οποίο θεωρεί ότι «κάτι κρύβει» ή «δεν είναι φυσιολογικός».

<strong>Οι σεξουαλικές παρεκκλίσεις συγκαταλέγονται στις ψυχικές διαταραχές</strong> καθώς προκαλούν συχνά προβλήματα στην προσαρμογή και λειτουργικότητα του ατόμου. Ως συνέπεια, το εμποδίζουν στις ερωτικές και διαπροσωπικές του σχέσεις, ενώ συχνά το δυσκολεύουν στις κοινωνικές και επαγγελματικές απαιτήσεις.

<strong>Ποιες είναι οι κυριότερες σεξουαλικές παρεκκλίσεις; </strong>

<strong>Φετιχισμός:</strong> Για να ερεθιστεί κάποιος χρειάζεται απαραίτητα να αγγίζει, να χαϊδεύει, να μυρίζει ένα αντικείμενο. Τα πιο συνηθισμένα αντικείμενα - φετίχ είναι τα παπούτσια, οι μπότες, οι κάλτσες, τα καλσόν, τα δερμάτινα ρούχα, τα εσώρουχα, οι δονητές. Ο άνδρας ζητάει επίμονα να υπάρχει το αντικείμενο - φετίχ του, το οποίο αν λείπει, δεν καταφέρνει να έχει σεξουαλική διέγερση, και κατά συνέπεια καλή στυτική λειτουργία.

<strong>Ηδονοβλεψία:</strong> Εμμονή στην παρακολούθηση άλλων ατόμων που έρχονται σε σεξουαλική συνεύρεση. Η παρακολούθηση αυτή μπορεί να αφορά και στις ταινίες πορνό μέσα από τις οποίες υπάρχει αυνανισμός και εκσπερμάτιση.

<strong>Μεροφιλία:</strong> Ο άνδρας εστιάζει σε συγκεκριμένα σημεία του γυναικείου σώματος. Σε περίπτωση που ο άνδρας δεν αγγίξει το συγκεκριμένο τμήμα του σώματος δεν μπορεί να αποκτήσει στύση ικανή για την ολοκλήρωση της σεξουαλικής επαφής.

<strong>Επιδειξιομανία:</strong> Η επίδειξη των γεννητικών οργάνων σε μια ανυποψίαστη γυναίκα έχει σαν στόχο να την ξαφνιάσει ή να την σοκάρει. Ο επιδειξίας παρατηρεί την αντίδραση που είναι συνήθως φόβος, έκπληξη, αηδία και στη συνέχεια τη χρησιμοποιεί σαν διεγερτική φαντασίωση για να φτάσει στην εκσπερμάτιση μέσω του αυνανισμού.

<strong>Εφαψιομανία:</strong> Συμβαίνει σε καταστάσεις και χώρους με πολύ κόσμο, στα μέσα μαζικής μεταφοράς όπου το άτομο τρίβει και διεγείρει τα γεννητικά του όργανα στο σώμα μιας γυναίκας.

<strong>Παιδοφιλία:</strong> Το άτομο έχει διεγερτικές φαντασιώσεις ή προσπαθεί να έρθει σε σεξουαλική επαφή με κορίτσια ή αγόρια παιδικής ή προεφηβικής ηλικίας. Μια ιδιαίτερα μη αποδεκτή και ποινικά διωκόμενη πράξη που έχει τραγικές συνέπειες στα παιδιά - θύματα.

<strong>Μαζοχισμός:</strong> Σεξουαλικές φαντασιώσεις και συμπεριφορές κατά τις οποίες το άτομο ταπεινώνεται, δέρνεται, δένεται, βασανίζεται (στη φαντασία ή στην πράξη) με στόχο να υποφέρει και να νιώσει πόνο.

<strong>Σαδισμός:</strong> Σεξουαλικές φαντασιώσεις και συμπεριφορές που σκοπεύουν να προκαλέσουν σωματικό ή ψυχολογικό πόνο σε άλλο άτομο το οποίο είτε συμφωνεί είτε όχι. Η διαστροφική αυτή συμπεριφορά μπορεί να προκαλέσει κακώσεις, τραυματισμούς και σοβαρές σωματικές βλάβες.

<strong>Παρενδυσία</strong>: Ο άνδρας φοράει γυναικεία ρούχα για να νιώσει έντονη σεξουαλική διέγερση προκειμένου να έχει σεξουαλική επαφή ή αυνανισμό. Ενώ φαίνεται για ομοφυλοφιλική συμπεριφορά, οι άνδρες με παρενδυσία είναι κυρίως ετεροφυλόφιλοι.