<p>Με προσφυγές απειλούν οι νοσοκομειακοί γιατροί, που έστειλαν εξώδικο στο <strong>υπουργείο Οικονομικών</strong>, σχετικά με την αποζημίωση της βιβλιοθήκης. Σύμφωνα με το <strong>Συμβούλιο της Επικρατείας</strong> δεν αποτελεί φορολογητέο <strong>εισόδημα</strong>, αλλά εκκρεμεί ακόμη η σχετική ρύθμιση.</p>
<p>Στο εξώδικο προς την πολιτική ηγεσία του υπουργείου Οικονομικών, η Ομοσπονδία Ενώσεων Νοσοκομειακών Γιατρών Ελλάδας αναφέρει ότι παρότι η<strong> Ολομέλεια του Συμβουλίου Επικρατείας με ομόφωνη απόφασή της έκρινε</strong>, ότι η αποζημίωση βιβλιοθήκης δεν αποτελεί φορολογητέο εισόδημα, εντούτοις το υπουργείο Οικονομικών αποφεύγει να προβεί σε ανάλογη νομοθετική ρύθμιση, παρά τις επανειλημμένες οχλήσεις της Ομοσπονδίας.</p>
<p>Σύμφωνα με την ΟΝΓΕ, η άρνηση εφαρμογής της απόφασης του ΣτΕ επιβαρύνει <strong>περίπου κατά 1.000 ευρώ το χρόνο κάθε γιατρό του ΕΣΥ</strong>, ενώ η αναδρομική ισχύς από το 2002, όπως αποφάσισε το ΣτΕ, θα οδηγήσει σε επιστροφή φόρων δεκατεσσάρων ετών.</p>
<p>Ακόμη, στο εξώδικο επισημαίνεται ότι η <strong>ΟΕΝΓΕ</strong> έχει ζητήσει δύο φορές συνάντηση με το υπουργείο Οικονομικών, προκειμένου να συζητηθεί το ζήτημα του Ειδικού Ιατρικού Μισθολογίου, χωρίς όμως ανταπόκριση. Οπως αναφέρεται, έχει ξεκινήσει υποβολή προσφυγών από τις Ενώσεις Γιατρών όλης της χώρας προκειμένου, το ζήτημα να οδηγηθεί προς εκδίκαση στο ΣτΕ, αξιοποιώντας το δεδικασμένο του ειδικού μισθολογίου των δικαστών.</p>


 Πηγή : <a href="http://www.e-reportaz.gr/%ce%b5%ce%be%cf%8e%ce%b4%ce%b9%ce%ba%ce%bf-%ce%b3%ce%b9%ce%b1%cf%84%cf%81%cf%8e%ce%bd-%cf%83%cf%84%ce%bf-%cf%85%cf%80%ce%bf%cf%85%cf%81%ce%b3%ce%b5%ce%af%ce%bf-%ce%bf%ce%b9%ce%ba%ce%bf%ce%bd%ce%bf/">e-reportaz.gr</a>