Μέχρι τώρα γνωρίζαμε ότι «ένα μήλο την ημέρα, τον γιατρό τον κάνει πέρα». Τώρα, έρχονται Αμερικανοί ερευνητές και ανατρέπουν τα δεδομένα, υποστηρίζοντας ότι <strong>«ένα αχλάδι την ημέρα, την παχυσαρκία κάνει πέρα».</strong>

Ερευνητές από το Πολιτειακό Πανεπιστήμιο της Λουιζιάνα, εκτιμούν ότι <strong>τα άτομα που τρώνε αχλάδια έχουν 35% λιγότερες πιθανότητες να είναι παχύσαρκα</strong>. Επίσης, η κατανάλωση αχλαδιών σχετίζεται με υψηλότερη διατροφική ποιότητα.

<strong>Ως γνωστόν τα αχλάδια είναι εξαιρετική πηγή φυτικών ινών, καθώς και καλή πηγή βιταμίνης C.</strong> Ένα μεσαίου μεγέθους αχλάδι μπορεί να περιέχει έως και το 24% της αναγκαίας ημερήσιας ποσότητας φυτικών ινών, ενώ έχει μόλις 100 θερμίδες. Επίσης δεν περιέχει λιπαρά, χοληστερόλη και νάτριο, αλλά έχει 190 mg καλίου.

<strong>Η κατανάλωση ενός μεσαίου μεγέθους αχλαδιού καθημερινά έχει θετικές επιπτώσεις στην πρόσληψη θρεπτικών ουσιών, καθώς το φρούτο περιέχει επίσης μαγνήσιο και χαλκό και συντελεί σε μεγαλύτερη κατά μέσο όρο πρόσληψη ολικών σακχάρων.</strong>

Οι καταναλωτές αχλαδιών είχαν χαμηλότερες καταναλώσεις ολικών, μονοακόρεστων και κορεσμένων λιπαρών οξέων καθώς και τεχνητών γλυκαντικών ουσιών.

<strong>«Η σχέση μεταξύ αχλαδιών και χαμηλότερου βάρους είναι σημαντική και εντυπωσιακή.</strong> Πιστεύουμε ότι η πρόσληψη φυτικών ινών συντελεί σε χαμηλότερο σωματικό βάρος. Διότι κατά τα άλλα δεν παρατηρήσαμε διαφορές ως προς την πρόσληψη ενέργειας και τα επίπεδα σωματικής άσκησης μεταξύ καταναλωτών φρέσκων αχλαδιών και μη» εξηγεί η επικεφαλής της μελέτης Δρ Καρολ Ο’ Νηλ.