Τις καταγγελίες γιατρών, οι οποίοι τον φωτογραφίζουν για παραποίηση των τελικών πινάκων των διοριστέων γιατρών και νοσηλευτών για τις ΜΕΘ, καλείται να αντιμετωπίσει ο αναπληρωτής υπουργός Υγείας, Παύλος Πολάκης, ο οποίος τις τελευταίες ημέρες βρίσκεται σε στενό κλοιό. 

Την ίδια ώρα, 12 βουλευτές της Δημοκρατικής Συμπαράταξης, με αίτημα κατάθεσης εγγράφων προς τον υπουργό Υγείας, Ανδρέα Ξανθό, ζητούν να κατατεθούν στη Βουλή όλα τα σχετικά με τη διαδικασία πρόσληψης έγγραφα, από τη σχετική προκήρυξη του ΚΕΕΛΠΝΟ.

Οι βουλευτές τονίζουν πως από καταγγελίες προκύπτει «αθέμιτη παρέμβαση στη διαδικασία πρόσληψης γιατρών και νοσηλευτών του ΚΕΕΛΠΝΟ (με βάση την υπ’ αριθ. 253/9.2.2016 Προκήρυξη) με σκοπό την αλλοίωση των αποτελεσμάτων» και ζητούν να κατατεθούν συγκεκριμένα έγγραφα. 

Αναλυτικά το αίτημα: 

Σε συνέχεια της υπ’ αριθμ. 4851/340/15-04-2016 Ερώτησης και επειδή από καταγγελίες προκύπτει αθέμιτη παρέμβαση στη διαδικασία πρόσληψης γιατρών και νοσηλευτών του ΚΕΕΛΠΝΟ (με βάση την υπ’ αριθ. 253/9.2.2016 Προκήρυξη) με σκοπό την αλλοίωση των αποτελεσμάτων,
αιτούμεθα:

την κατάθεση όλων των σχετικών με τη διαδικασία πρόσληψης εγγράφων από την υπ’ αριθ. 253/9.2.2016 Προκήρυξη του ΚΕΕΛΠΝΟ και εξής και ιδίως:

1. Ακριβές αντίγραφο των πινάκων κατάταξης των υποψηφίων, όπως συνταχθήκαν από την αρμόδια τριμελή επιτροπή του ΚΕΕΛΠΝΟ.

2. Τα πρακτικά της Επιτροπής Αξιολόγησης από όλες τις συνεδριάσεις της, όπου αναφέρεται η αναλυτική αιτιολόγηση της μοριοδότησης των υποψηφίων καθώς και τα δικαιολογητικά τους που ελήφθησαν υπόψη.

3. Τους τελικούς πίνακες κατάταξης (επιτυχόντων και αποτυχόντων) με εμφανές το όνομα του συντάκτη τους.

4. Ακριβή αντίγραφα όλων των ενστάσεων που κατατέθηκαν από τους υποψηφίους.

5. Όλα τα έγγραφα που εστάλησαν στο ΚΕΕΛΠΝΟ στα πλαίσια της διαγωνιστικής αυτής διαδικασίας.

6. Όλα τα διαβιβαστικά έγγραφα μεταξύ ΚΕΕΛΠΝΟ και Υπουργείου Υγείας που αφορούν την εν λόγω διαγωνιστική διαδικασία. 
