Νέο ναυάγιο με θύμα μία γυναίκα σημειώθηκε στις 7 το πρωί στην ακτή Φυκιότρυπα, έξω από το λιμάνι της Λέσβου. Πλαστική λέμβος με άγνωστο αριθμό επιβαινόντων προσφύγων παρασύρθηκε από τη θαλασσοταραχή και έπεσε στα βράχια.

Στην περιοχή έσπευσαν από τη ακτή και από τη θάλασσα μέσα του Λιμενικού Σώματος και εθελοντές οι οποίοι ανέσυραν τη σορό μιας γυναίκας και περίπου 35 διασωθέντες, άνδρες, γυναίκες και παιδιά.

Ανάλογο τραγικό περιστατικό συνέβη την Κυριακή, δυο χιλιόμετρα βορειότερα, στην περιοχή του καρά Τεπέ όταν οι ισχυροί άνεμοι παρέσυραν και πέταξαν στα βράχια πλαστική λέμβο.

Αποτέλεσμα τρεις νεκροί, ένα βρέφος, ένα κορίτσι περίπου 6 ετών και μια γυναίκα. Από αυτό το ναυάγιο αγνοούνται 24 ώρες μετά επτά άτομα.

Από τις 7:30 το πρωί της Παρασκευής μέχρι τις 7:30 το πρωί της Δευτέρας διασώθηκαν συνολικά 458 πρόσφυγες σε 10 περιστατικά σε Λέσβο, Κω και Φαρμακονήσι.