Εκτενή ενημέρωση για τα θέματα που συζητήθηκαν και τις δεσμεύσεις του αναπληρωτή υπουργού Υγείας, Παύλου Πολάκη, έκανε από την ιστοσελίδα της Ομοσπονδίας Ενώσεων Νοσοκομειακών Γιατρών Ελλάδας (ΟΕΝΓΕ), ygeianet, ο πρόεδρος Δημήτρης Βαρνάβας.

Στο επίκεντρο της συζήτησης, που πραγματοποιήθηκε στις 2 Οκτωβρίου, βρέθηκαν τα προβλήματα που τα τελευταία έξι χρόνια ταλαιπωρούν τους νοσοκομειακούς γιατρούς. Επί τάπητος τέθηκαν φλέγοντα θέματα, όπως η υποστελέχωση, η τεράστια μείωση των μισθών, η μη έγκαιρη πληρωμή των εφημεριών και οι ελλείψεις στα νοσοκομεία που κάνουν ολοένα και πιο δύσκολη την ζωή των γιατρών.

Ο αναπληρωτής υπουργός Υγείας δεσμεύτηκε άμεσα την αλλαγή στις διοικήσεις των νοσοκομείων, την εξοικονόμηση πόρων για το ΕΣΥ και την αλλαγή στο σύστημα προμηθειών.

Για τις προσλήψεις μονίμων, ο κ. Πολάκης σημείωσε «Ήδη έχει δρομολογηθεί η 1η δέσμη προκηρύξεων μέσω ΑΣΕΠ περίπου 1000 θέσεων εργαζομένων στα νοσοκομεία, ενώ έχει εγκριθεί με ΠΥΣ η 2η δέσμη με περίπου 2500 γιατρούς -νοσηλευτές- λοιπό παραϊατρικό και διοικητικό προσωπικό για τον ευρύτερο χώρο της Υγείας. Στο υπό κατάθεση νομοσχέδιο ώστε από τη στιγμή της προκήρυξης μέχρι την πρόσληψη να μεσολαβούν δεσμευτικά μόνον 5 μήνες».

Ο αναπληρωτής Υπουργός έδωσε έμφαση στα ζητήματα προμηθειών, διαφθοράς και εξοικονόμησης πόρων στο σύστημα υγείας, υπογραμμίζοντας ότι "θα ενισχυθεί το μοντέλο συνεταιριστικής εργασίας από εργαζόμενους, ώστε να απομακρυνθούν οι εργολάβοι από την ανάληψη λειτουργιών των νοσοκομείων".

Όπως είπε ο κ. Πολάκης, βασική προτεραιότητα της κυβέρνησης αποτελεί η ανάπτυξη ενός Εθνικού Δικτύου Πρωτοβάθμιας Φροντίδας Υγείας σε όλη τη χώρα που θα βασίζεται στις αποκεντρωμένες μονάδες υγείας γειτονιάς, στα Κέντρα Υγείας αστικού και αγροτικού τύπου, στον οικογενειακό γιατρό με συγκεκριμένο πληθυσμό ευθύνης και στη διεπιστημονική ομάδα υγείας.

Ακόμη, πρόσθεσε ότι «επιδίωξη της πολιτικής ηγεσίας είναι η αύξηση του ορίου δαπανών μέσω αναθεώρησης των προϋπολογισμών των νοσοκομείων, ώστε να είναι δυνατή η απορρόφηση των επιχορηγήσεων. Η πολιτική ηγεσία θα επιδιώξει την ανακατανομή πόρων υπέρ της δημόσιας περίθαλψης».

Τέλος, ανέφερε ότι η ΚΥΑ που είχε ετοιμαστεί στις αρχές του καλοκαιριού, πρόκειται να υπογραφεί από τους εμπλεκόμενους υπουργούς και να τεθεί σε εφαρμογή. «Το εισιτήριο των 5 ευρώ δεν πρόκειται να επανέλθει», δήλωσε.

&nbsp;