<div class="text-body">

Νέες προϋποθέσεις συνεργασίας με <strong>ιδιωτικά νοσηλευτήρια</strong> και<strong> ασφαλιστικές εταιρίες</strong> θέτει ο<strong> Ιατρικός Σύλλογος Αθηνών</strong>. Με απόφαση του διοικητικού συμβουλίου θέτει, όπως αναφέρει σε σχετική ανακοίνωση, «τις<strong> κόκκινες γραμμές</strong> του ιατρικού κόσμου, στη συνεργασία του με τον<strong> ιδιωτικό νοσηλευτικό τομέα</strong> της υγείας» και θα τις διατυπώσει αυτές «σε έκτακτη συνάντηση με τους εκπροσώπους των<strong> ιδιωτικών θεραπευτηρίων</strong> και των<strong> ασφαλιστικών εταιριών</strong>, την οποία αποφάσισε σήμερα ομόφωνα του ΔΣ του <strong>ΙΣΑ</strong>, μετά από διαμαρτυρίες πολλών μελών του».

Ειδικότερα ο <strong>ΙΣΑ</strong> διευκρινίζει ότι στο πλαίσιο της ομαλής συνεργασίας των γιατρών, με τα<strong> ιδιωτικά θεραπευτήρια</strong> και τις <strong>ασφαλιστικές εταιρίες</strong>, οι προϋποθέσεις είναι οι εξής:

<strong>α)</strong> καθιέρωση αξιοπρεπών αμοιβών, για τους λειτουργούς της υγείας, ανάλογες του επιστημονικού τους έργου και του επαγγελματικού τους κύρους.

<strong>β)</strong> οποιαδήποτε συμφωνία, για τις ιατρικές αμοιβές, επιβάλλεται να έχει τριμελή χαρακτήρα, με τη συμμετοχή του ιατρικού κόσμου, των<strong> ιδιωτικών θεραπευτηρίων</strong> και των <strong>ασφαλιστικών εταιριών</strong>

<strong>γ)</strong> άμεση καταβολή της ιατρικής αμοιβής, απευθείας στον γιατρό, χωρίς πολύμηνες καθυστερήσεις, όπως συμβαίνει σήμερα, με αποτέλεσμα πολλά μέλη μας να αντιμετωπίζουν σοβαρό πρόβλημα επιβίωσης.

Ο <strong>ΙΣΑ</strong> ξεκαθαρίζει ότι θα δώσει μάχη, για να οικοδομηθεί ένα νέο πλαίσιο υγιούς συνεργασίας με τον <strong>ιδιωτικό νοσηλευτικό τομέα</strong> της υγείας -το οποίο θα διέπεται από εμπιστοσύνη και σεβασμό στην προσφορά του ιατρικού κόσμου- προς όφελος των λειτουργών της υγείας και των ασθενών.

</div>