Η ζέστη του καλοκαιριού αποτελεί «κόλαση» για τις αιμορροΐδες. Ο πόνος, η φαγούρα, η δυσφορία, το αίσθημα καψίματος, η αιμορραγία κάποιες φορές είναι τα ενοχλητικά συμπτώματα.

Οι αιμορροΐδες μπορούν να γίνουν εφιάλτης για τους ασθενείς, οι οποίοι συχνά δεν μπορούν να καθίσουν, να περπατήσουν ή να χρησιμοποιήσουν την τουαλέτα χωρίς να βιώσουν έντονους πόνους.

Γιατί όμως η κατάσταση των αιμορροΐδων επιδεινώνεται το καλοκαίρι;

«Κυρίως εξαιτίας της αλλαγής των διατροφικών συνηθειών των ανθρώπων», επισημαίνει ο Δρ Αναστάσιος Ξιάρχος, Πρόεδρος της Ελληνικής Επιστημονικής Εταιρείας Ορθοπρωκτικής Χειρουργικής και διευθυντής χειρουργικής κλινικής Ομίλου Ιατρικού Αθηνών – Ιατρικό Περιστερίου.

«Το καλοκαίρι οι άνθρωποι προτιμούν να τρώνε πιο πικάντικα φαγητά, να δοκιμάζουν τοπικά εδέσματα κατά τη διάρκεια των διακοπών τους, να καλούν φίλους για μπάρμπεκιου και να πίνουν μπύρα ή άλλα οινοπνευματώδη ποτά και να ξενυχτούν. Αυτές οι αλλαγές μπορεί να προκαλέσουν σε κάποιους δυσκοιλιότητα, η οποία συνδέεται άμεσα με την αιμορροϊδική νόσο» εξηγεί.

Επίσης η αλλοίωση των τροφίμων, που συντελείται ευκολότερα το καλοκαίρι λόγω των υψηλών θερμοκρασιών, μπορεί να προκαλέσει οξεία γαστρεντερίτιδα και διάρροια, επιδεινώνοντας την κατάσταση των αιμορροΐδων. Για τη θεραπεία τους συστήνεται αύξηση της πρόσληψης φυτικών ινών, φαρμακευτική αγωγή ενώ, σε περίπτωση αποτυχίας των παραπάνω, προτείνεται κάποια επεμβατική μέθοδος για την οριστική απαλλαγή του ασθενούς απ’ αυτές.

Παρά την πεποίθηση πολλών ανθρώπων ότι η χειρουργική επίλυση του προβλήματος των αιμορροΐδων είναι επώδυνη και συχνά γίνεται η αιτία οι ασθενείς να επιλέγουν να υποφέρουν, παρά να προχωρήσουν στη οριστική θεραπεία τους, σήμερα υπάρχουν αρκετές μέθοδοι, που υπόσχονται γρήγορη και ανώδυνη απαλλαγή.