Το βραδινό γεύμα είναι εξίσου σημαντικό με τα υπόλοιπα γεύματα της ημέρας. Είναι αυτό που προμηθεύει το σώμα με ενέργεια και θρεπτικά συστατικά, ώστε να μπορεί να διατηρεί σταθερά τα επίπεδα της γλυκόζης κατά την διάρκεια του ύπνου, να γίνονται σωστά οι καύσεις των θρεπτικών συστατικών, να διατηρούνται οι μεταβολικές λειτουργίες κατά τη διάρκεια του ύπνου και να γίνεται σωστά η ανάπλαση των ιστών του σώματος.

Ένα ελαφρύ και ισορροπημένο γεύμα το βράδυ μπορεί να βοηθήσει σημαντικά τόσο στον έλεγχο του βάρους όσο και στην ποιότητα του ύπνου.

Το μόνο που έχετε να κάνετε είναι να προσπαθήσετε να συνδυάσετε τροφές που δεν επιβαρύνουν το στομάχι σας, ενώ συγχρόνως παρέχουν στον οργανισμό σας όλα τα απαραίτητα θρεπτικά συστατικά. Και φυσικά αυτό δεν σημαίνει ότι πρέπει να στερείστε την γεύση. Αρκεί να μην υπερβάλλετε με τις ποσότητες και να είστε προσεκτικοί στην ποιότητα.

Αξίζει να αναφερθεί ότι <strong>η ώρα του βραδινού από μόνη της δεν «παχαίνει»</strong>. Φυσικά, αν μπορείτε να φάτε το τελευταίο γεύμα της ημέρας 2-3 ώρες πριν κοιμηθείτε είναι προτιμότερο, ωστόσο αν αυτό δεν είναι εφικτό δε σημαίνει ότι πρέπει να μείνετε νηστικοί!

<strong>Aκολουθούν μερικές προτάσεις για βραδινό γεύμα,</strong> που είναι εύκολες γρήγορες και αποτελούν ένα ελαφρύ γεύμα με όλα τα απαραίτητα θρεπτικά συστατικά.
<ol>
	<li><strong>Σαλάτα </strong>με τόνο ή κοτόπουλο ή φέτες γαλοπούλας ή καπνιστό σολομό ή αυγό ή γαρίδες ή τυρί cottage, λίγο ελαιόλαδο και 1 φέτα ψωμί ή παξιμάδι.</li>
	<li><strong>Φιλέτο κοτόπουλο ή άπαχο κρέας</strong>(π.χ. ψαρονέφρι ή μοσχαρίσιο φιλέτο) ή φιλέτο ψαριού (βραστό ή ψητό) ή μπιφτέκι από άπαχο κιμά, ατομική σαλάτα με λίγο ελαιόλαδο και 1 φέτα ψωμί ή παξιμάδι ή λίγο ρύζι ή κινόα ή πατάτα (βραστή ή ψητή).</li>
	<li><strong>Ομελέτα με 2 ολόκληρα αυγά </strong>(προσθέστε αν θέλετε περισσότερα ασπράδια), γαλοπούλα ψιλοκομμένη, τυρί cottage ή τριμμένη φέτα ή ανθότυρο ή κίτρινο τυρί light και ποικιλία λαχανικών (π.χ. ντομάτα, μανιτάρια, πιπεριές κτλ), 1 φέτα ψωμί ή παξιμάδι.</li>
	<li><strong>Γιαούρτι 2% λιπαρά </strong>με δημητριακά ολικής αλέσεως και φρούτο.</li>
	<li>Γιαούρτι 2% λιπαρά με ρύζι και ατομική σαλάτα με λίγο ελαιόλαδο.</li>
	<li><strong>Ντάκος: </strong>2 με 3 μέτρια παξιμάδια, τριμμένη ντομάτα, φέτα ή ανθότυρο ή cottage ή κατίκι, ελιές, λίγο ελαιόλαδο (προαιρετικά ρίγανη, κάπαρη).</li>
	<li><strong>Σάντουιτς με ψωμί του τοστ ή αραβική πίτα ή tortilla</strong>, τόνο ή στήθος κοτόπουλο, λίγη μαγιονέζα light ή αβοκάντο ή τυρί cottage και λαχανικά.</li>
	<li>Σάντουιτς με ψωμί του τοστ ή αραβική πίτα ή tortilla, λίγο τυρί κρέμα light ή μαργαρίνη light ή αβοκάντο, φέτες γαλοπούλας ή καπνιστό σολομό και λαχανικά.</li>
	<li><strong>Σουβλάκι με αλάδωτη πίτα, καλαμάκι κοτόπουλο</strong>, ντομάτα (μπορείτε να προσθέσετε κι άλλα λαχανικά) και προαιρετικά light sauce (π.χ. sauce με γιαούρτι 2% λιπαρά).</li>
	<li><strong>Ατομική πίτσα </strong>με: αραβική πίτα ή πίτα από σουβλάκι, σάλτσα ντομάτας, γαλοπούλα, λαχανικά της επιλογής σας (π.χ. φρέσκια ντομάτα, μανιτάρια, πιπεριά, κρεμμύδι, κτλ) και τυρί light.</li>
	<li><strong>Ζυμαρικά </strong>(με λίγο ωμό ελαιόλαδο) ανακατεμένα με τυρί cottage και ποικιλία λαχανικών, λίγο αλάτι/μαύρο πιπέρι για τη γεύση.</li>
	<li>Ζυμαρικά (με λίγο ωμό ελαιόλαδο) με απλή κόκκινη σάλτσα (μπορείτε να προσθέσετε λαχανικά όπως φρέσκια ντομάτα, μανιτάρια, πιπεριά κτλ) και τυρί τριμμένο light, σαλάτα με λίγο ελαιόλαδο.</li>
</ol>