Σημαντική βελτίωση παρουσιάζει η κατάσταση της υγείας του Λαμάρ Όντομ, ο οποίος νοσηλευόταν από την περασμένη Τρίτη σε νοσοκομείο του Λας Βέγκας, αφότου βρέθηκε αναίσθητος σε οίκο ανοχής, έχοντας καταναλώσει μεγάλες ποσότητες ναρκωτικών και αλκοόλ.

Ο άλλοτε σταρ του ΝΒΑ πήρε χθες εξιτήριο από το νοσοκομείο «Σάνραϊζ» και θα συνεχίσει τη νοσηλεία του σε κλινική του Λος Αντζελες, που είναι κοντά στην κατοικία του.

Ο 35χρονος Αμερικανός έχει βγει από το κώμα από τα τέλη της περασμένης εβδομάδας, αναπνέει μόνος του και επικοινωνεί με το περιβάλλον, έστω και με μικρές προτάσεις και νοήματα, ωστόσο συνεχίζει να υποβάλλεται σε αιμοκάθαρση λόγω της δυσλειτουργίας των νεφρών του. Κατά τη νοσηλεία του στο Λας Βέγκας δέχθηκε την επίσκεψη πολλών αστέρων του ΝΒΑ, μεταξύ αυτών και του παλιού συμπαίκτη του στους Λέικερς, Κόμπε Μπράιαντ.

Ο Οντομ είναι εκτός ΝΒΑ από το τέλος της προπερασμένης σεζόν, προσπαθώντας να ξαναβρεί τον εαυτό του μετά το χωρισμό του και τον εθισμό του στα ναρκωτικά.

Από το 1999 αγωνίστηκε σε Κλίπερς, Χιτ, Λέικερς και Μάβερικς έχοντας 13,3 πόντους, 8,4 ριμπάουντ και 3,7 ριμπάουντ κατά μέσο όρο στο ενεργητικό του. Κατέκτησε δύο πρωταθλήματα το 2009 και το 2010 με τους Λέικερς, το Μουντομπάσκετ του 2010 αλλά και το χάλκινο μετάλλιο στους Ολυμπιακούς Αγώνες της Αθήνας.