Ένας 41χρονος άνδρας από την Κολομβία εμφάνισε επιθετικούς όγκους στους πνεύμονές του, μόνο που αυτοί δεν προέρχονταν από ανθρώπινα καρκινικά κύτταρα, αλλά από τα μεταλλαγμένα κύτταρα ενός παράσιτου (σκουληκιού-ταινίας) που ζούσε μέσα του. Αυτή είναι η τελείως ασυνήθιστη περίπτωση ενός ανθρώπου, ο οποίος γίνεται καρκινοπαθής, επειδή μολύνεται από καρκινικά κύτταρα που αναπτύχθηκαν σε ένα εσωτερικό παράσιτο.

Η ανακοίνωση, που έγινε στο αμερικιανικό ιατρικό περιοδικό New England Journal of Medicine, από ομάδα επιστημόνων με επικεφαλής τον παθολόγο Άτις Μίλενμπαχς του Κέντρου Ελέγχου και Πρόληψης Λοιμωδών Νόσων των ΗΠΑ, σύμφωνα με το Γαλλικό Πρακτορείο και το Nature, εγείρει ανησυχίες κατά πόσο τέτοιες μολύνσεις είναι συχνότερες, αλλά περνούσαν απαρατήρητες έως τώρα.

«Εκπλαγήκαμε όταν βρήκαμε αυτή τη νέα μορφή ασθένειας: ταινίες να μεγαλώνουν μέσα σε έναν άνθρωπο και να τον μολύνουν με καρκίνο» δήλωσε ο Μίλενμπαχς. «Πιστεύουμε ότι αυτό το συμβάν είναι σπάνιο, όμως αυτή η ταινία βρίσκεται σε όλο τον κόσμο και εκατομμύρια άνθρωποι παγκοσμίως υποφέρουν από παθήσεις όπως το AIDS, που εξασθενούν το ανοσοποιητικό σύστημά τους. Συνεπώς μπορεί να υπάρχουν και άλλες περιπτώσεις που δεν έχουν διαγνωσθεί», πρόσθεσε.

Ο Κολομβιανός ήταν επί χρόνια φορέας του ιού HIV, αλλά δεν έπαιρνε τα φάρμακά του. Το 2013 επισκέφθηκε τους γιατρούς με βήχα, πυρετό, απώλεια βάρους και αίσθημα αδυναμίας. Οι γιατροί έκαναν βιοψία σε όγκους που βρήκαν στους πνεύμονες και στους λεμφαδένες του και οι οποίοι έμοιαζαν με ανθρώπινο καρκίνο, αλλά οι εξετάσεις έδειξαν ότι δεν ήταν.

Οι επιστήμονες εξεπλάγησαν επειδή τα κύτταρα των όγκων, που έδειχναν καρκινικά και πολλαπλασιάζονταν ταχύτατα, ήταν δέκα φορές μικρότερα από τα συνήθη ανθρώπινα καρκινικά κύτταρα. Επίσης συγχωνεύονταν μεταξύ τους, πράγμα πολύ σπάνιο για τα ανθρώπινα κύτταρα.

Μετά από δεκάδες άλλα τεστ, ανακαλύφθηκε το γενετικό υλικό (DNA) του παράσιτου Hymenolepis nana (μία ταινία-νάνος) στους όγκους του άτυχου άνδρα, ο οποίος πέθανε λίγο μετά.

<img src="http://medicalnews.gr/wp-content/uploads/2015/11/attached_image17.jpg" alt="warm1.jpg" />

Το εν λόγω παράσιτο είναι το πιο κοινό στους ανθρώπους, μολύνοντας περίπου 75 εκατομμύρια παγκοσμίως. Συχνά διεισδύει σε παιδιά και πολλοί άνθρωποι το έχουν μέσα τους, χωρίς να εμφανίζουν κανένα σύμπτωμα. Όταν ένας άνθρωπος έχει αδύναμο ανοσοποιητικό σύστημα, το παράσιτο βρίσκει ευνοϊκό περιβάλλον για ανάπτυξη.

Η ταινία-νάνος είναι το μόνο από τα περίπου 3.000 γνωστά είδη ταινιών, που μπορεί να ολοκληρώσει έναν πλήρη κύκλο ζωής (από αυγό έως ενήλικο σκουλήκι) στο λεπτό έντερο ενός ανθρώπου. Σπάνια το παράσιτο ζει εκτός του λεπτού εντέρου, αλλά αυτό συνέβη στην περίπτωση του άνδρα, στον οποίο ο παρασιτικός καρκίνος εξαπλώθηκε στο σώμα του.

«Ο κακοήθης μετασχηματισμός του H.nana μπορεί να διαγνωσθεί λανθσμένα ως ανθρώπινος καρκίνος, ιδίως στις μη αναπτυγμένες χώρες, όπου οι μολύνσεις τόσο από τον ιό HIV, όσο και από το εν λόγω παράσιτο είναι εξαπλωμένες», ανέφεραν οι ερευνητές.

Τα μέτρα προφύλαξης για να μην μολυνθεί κανείς από την ταινία, είναι να πλένει καλά τα χέρια του με ζεστό νερό και σαπούνι, καθώς επίσης να πλένει, να ξεφλουδίζει και να μαγειρεύει τα λαχανικά και τα φρούτα πριν τα φάει.

Παραμένει ασαφές ακόμη, σύμφωνα με το αμερικανικό ΚΕΕΛΠΝΟ, κατά πόσο οι αντικαρκινικές θεραπείες μπορούν να βοηθήσουν στην περίπτωση ενός τέτοιου καρκίνου παρασιτικής προέλευσης. Το ζήτημα θα διερευνηθεί περαιτέρω.