Στα« πράσα » πιάστηκε γυναικολόγος σε δημόσιο νοσοκομείο της Αττικής καθώς έλαβε το ποσό των 650 ευρώ προκειμένου να αναλάβει τοκετό. Σε βάρος του ιατρού σχηματίστηκε δικογραφία για δωροληψία υπαλλήλου .

Σύμφωνα με την Αστυνομία, η διερεύνηση της υπόθεσης ξεκίνησε ύστερα από καταγγελία ενός πολίτη, σύμφωνα με την οποία ο γιατρός απαίτησε το χρηματικό ποσό των 650 ευρώ, προκειμένου να αναλάβει τον τοκετό της συζύγου του.

Χθες, μετά τον τοκετό, σε προκαθορισμένη συνάντηση σε μη προσβάσιμο για το κοινό, χώρο στα χειρουργεία του Νοσοκομείου, ο γιατρός παρέλαβε από τον ιδιώτη το παραπάνω χρηματικό ποσό, το οποίο είχε προσημειωθεί.

Άμεσα επενέβησαν αστυνομικοί της Διεύθυνσης Εσωτερικών Υποθέσεων και συνέλαβαν τον γιατρό.

Στη συνέχεια, σε έρευνα στον χώρο των χειρουργείων, βρέθηκε επιμελώς κρυμμένο στην ψευδοροφή το προσημειωμένο χρηματικό ποσό, ενώ στην κατοχή του γιατρού βρέθηκαν και κατασχέθηκαν άλλα 500 ευρώ.

Ο συλληφθείς, με τη σε βάρος του σχηματισθείσα δικογραφία, θα οδηγηθεί σήμερα στον κ. Εισαγγελέα Πρωτοδικών Αθηνών.