Προστασία ενάντια στον καρκίνο του μαστού, αλλά και στην εξέλιξη της νόσου που πλήττει τόσο συχνά το γυναικείο φύλλο, θεωρείται ότι προσφέρει σπόρος με υψηλή περιεκτικότητα σε λιγνάνες, μια ομάδα οιστρογόνων φυτικής προέλευσης, η οποία θεωρείται προστατευτική ενάντια στον καρκίνο του μαστού.

Όπως έχει αποδειχθεί στο πλαίσιο εργαστηριακών μελετών, οι λιγνάνες καταστέλλουν άμεσα τον πολλαπλασιασμό των καρκινικών κυττάρων στο μαστό, ενώ ο συγκεκριμένος σπόρος παρέχει περίπου 100 φορές περισσότερες λιγνάνες από οποιαδήποτε άλλη τροφή.

Ο λόγος για το λιναρόσπορο, μια υπερτροφή πλούσια, μεταξύ άλλων, σε ωφέλιμα Ω-3 λιπαρά οξέα και φυτικές ίνες.

Στο πλαίσιο μελέτης που εκπονήθηκε προ εξαετίας και περιελάμβανε δείγμα 45 γυναικών που οι ερευνητές εκτιμούσαν ότι διατρέχουν αυξημένο κίνδυνο για καρκίνο του μαστού (λόγω ύποπτης βιοψίας) ή είχαν εμφανίσει στο παρελθόν καρκίνο του μαστού, χορηγήθηκε ποσότητα αντίστοιχη με δύο κουταλιές του γλυκού τριμμένο λιναρόσπορο σε καθημερινή βάση. 

Κατά μέσο όρο, οι γυναίκες παρουσίασαν λιγότερες προκαρκινικές αλλοιώσεις στο μαστό έπειτα από ένα χρόνο λήψης του λιναρόσπορου σε σύγκριση με τα ευρήματα στο ξεκίνημα της μελέτης. Μάλιστα, ποσοστό 80% των γυναικών παρουσίασε σημάδια ύφεσης σε ό,τι αφορά στον πολλαπλασιασμό των καρκινικών κυττάρων.

Όσο για τις γυναίκες που έχουν ήδη εκδηλώσει καρκίνο του μαστού, μια άλλη επιστημονική μελέτη υπέδειξε ότι η καθημερινή κατανάλωση λιναρόσπορου (οι συμμετέχουσες κατανάλωναν το σπόρο ψημένο μέσα σε κεκάκι) συνδέεται με μειωμένο ρυθμό πολλαπλασιασμού των καρκινικών κυττάρων και παράλληλα αυξημένο ρυθμό θανάτου των καρκινικών κυττάρων. Στην πράξη, αυτό μεταφράζεται σε λιγότερο επιθετικό καρκίνο του μαστού.

Οι ειδικοί συνιστούν καθημερινή κατανάλωση μίας κουταλιάς της σούπας τριμμένο λιναρόσπορο σε σαλάτες, στη σούπα, στα δημητριακά ή ως συστατικό στο μείγμα για κάποιο σπιτικό αρτοσκεύασμα.
