Στη θάλασσα έπεσε ο δήμαρχος Λέσβου, Σπύρος Γαληνός, μόλις είδε δύο πρόσφυγες να κολυμπούν και να ζητούν βοήθεια, την ώρα που ο ίδιος ακολουθούσε την αυτοκινητοπομπή που οδηγούσε τον Αλέξη Τσίπρα και τον Μάρτιν Σουλτς από το αεροδρόμιο του νησιού στο hotspot της Μόριας.

Σύμφωνα με πληροφορίες, αμέσως ο δήμαρχος έδωσε εντολή στον οδηγό του να σταματήσει για να πέσει ο ίδιος στη θάλασσα και να τους σώσει.

Παράλληλα όμως είχε δοθεί σήμα και στο Λιμενικό να σπεύσει στο σημείο που οι δύο πρόσφυγες είχαν ναυαγήσει και με την βοήθεια και μιας βάρκας ψαρά που ξεκίνησε από κοντινό λιμανάκι, οι πρόσφυγες περισυνελέγησαν ασφαλείς.

Ο δήμαρχος παρέμεινε μαζί με τον Γενικό Γραμματέα Αιγαίου και Νησιωτικής Πολιτικής Γιάννη Γιαννέλη στο σημείο μέχρι να βεβαιωθεί ότι η υγεία των δύο προσφύγων είναι καλή.