Η ανάγκη ευαισθητοποίησης της κρατικής μηχανής αλλά και της κοινωνίας για τα θέματα οδικής ασφάλειας βρέθηκε στο επίκεντρο της συνάντησης του Προέδρου της Δημοκρατίας, Προκόπη Παυλόπουλου με τον Τάσο Ιαβέρη στο Προεδρικό Μέγαρο.

Ο Πρόεδρος τόνισε ότι θα κάνει ό,τι μπορεί στο πλαίσιο του θεσμικού του ρόλου, ώστε να τους ενισχύσει και να ευαισθητοποιηθούν, αυτοί που πρέπει να ευαισθητοποιηθούν.

Εξήρε τον ρόλο και την πρωτοβουλία του Τάσου Ιαβέρη, υπογραμμίζοντας ότι πρόκειται για μια προσπάθεια που προέρχεται από έναν άνθρωπο που εργάζεται αφιλοκερδώς, δείγμα της κοινωνικής ευαισθησίας του.

Αναφερόμενος στην ουσία αυτής της προσπάθειας, ο κ. Παυλόπουλος υπογράμμισε ότι αφορά στην προστασία του ίδιου του ανθρώπου, και συμβαδίζει με αυτό που η ίδια η πολιτιστική μας παράδοση και το Σύνταγμα ορίζει, δηλαδή να προστατεύσουμε την αξία του ανθρώπου και να του επιτρέψουμε να αναπτύσσει ελεύθερα την προσωπικότητά του.

Δευτερευόντως, όπως είπε ο Πρόεδρος, είναι και ένα πολύ μεγάλο ζήτημα Εθνικού Συστήματος Υγείας και εθνικής Οικονομίας, για το οποίο αξίζει τον κόπο αυτή η προσπάθεια.

Από την πλευρά του, ο Τάσος Ιαβέρης, αφού υπενθύμισε το ενδιαφέρον που είχε επιδείξει επί του θέματος ο κ. Παυλόπουλος και κατά την περίοδο που ήταν υπουργός Δημόσιας Τάξης, κάλεσε τον Πρόεδρο να ασκήσει όποια πίεση μπορεί, "προκειμένου να γλυτώσουμε ανθρώπους, από τον θάνατο, την αναπηρία, τη δυστυχία, αλλά και την σπατάλη δημοσίου χρήματος από τα Τροχαία".