Η περίοδος της εγκυμοσύνης, παρά το γεγονός ότι είναι μία από τις πιο ευχάριστες περιόδους της ζωής της γυναίκας, πολλές φορές επισκιάζεται από δυσάρεστες συνέπειες, όπως η δυσκοιλιότητα, που επηρεάζουν αρνητικά την καθημερινότητά της. Το ξέρετε ότι <strong>η δυσκοιλιότητα κατά τη διάρκεια της εγκυμοσύνης</strong> δεν έχει άμεση σχέση μόνο με τη <strong>διατροφή</strong> αλλά και με τις <strong>ορμόνες</strong> της γυναίκας;

Εμφανίζεται συνήθως με την έναρξη του <strong>2ου τριμήνου κύησης</strong>, ακόμη και σε γυναίκες που δεν παρουσίαζαν στο παρελθόν αντίστοιχο πρόβλημα.

Τα τρία βασικά <strong>αίτια της δυσκοιλιότητας</strong>, την περίοδο της εγκυμοσύνης είναι η <strong>προγεστερόνη</strong> που προκαλεί σημαντικές επιδράσεις στο σώμα της γυναίκας, το μεγάλο μέγεθος της μήτρας και η λήψη υψηλών δόσεων συμπληρωμάτων σιδήρου.

Η δυσκοιλιότητα έχει σημαντική επίδραση στην <strong>ποιότητα της ζωής της εγκύου</strong>, προκαλώντας κοιλιακό πόνο, φούσκωμα, ανορεξία, κακή διάθεση, νευρικότητα κλπ. Το πρόβλημα της δυσκοιλιότητας, όμως έχει και ψυχολογικές συνέπειες, οι οποίες είναι εξίσου σημαντικές και δεν πρέπει να αγνοούνται όπως: η κακή διάθεση, η κούραση, η μείωση της αποδοτικότητας και της ζωντάνιας και το άγχος για τις περεταίρω συνέπειες όταν το πρόβλημα παραμένει.

Εδώ είναι μερικές συμβουλές που μπορούν να σας βοηθήσουν:
<ul>
	<li>Να πίνετε όσο το δυνατόν περισσότερα υγρά (νερό, πράσινο τσάι ή φρεσκοστυμμένους χυμούς).</li>
	<li>Να κάνετε μικρά και συχνά γεύματα.</li>
	<li>Καλό θα ήταν να αντικαταστήσετε τη ζάχαρη με μέλι σε γλυκά ή ροφήματα.</li>
	<li>Προτιμήστε την ήπια γυμναστική π.χ. κολύμπι ή περπάτημα. Η ήπια άσκηση βοηθά στην κινητικότητα του εντέρου. Η συστηματική άσκηση βοηθά στην ομαλοποίηση των κινήσεων του εντέρου.</li>
	<li>Να προτιμάτε τροφές πλούσιες σε φυτικές ίνες, όπως τα φρέσκα φρούτα και λαχανικά, τα δημητριακά ολικής άλεσης ή τα πολύσπορα, τα όσπρια και τα αποξηραμένα φρούτα. Η αύξηση των φυτικών ινών στην διατροφή πρέπει να γίνει σταδιακά, ιδίως αν ο οργανισμός είναι συνηθισμένος σε δίαιτα με λίγες φυτικές ίνες, καθώς η απότομη αύξησή τους, μπορεί να έχει σαν αποτέλεσμα την εμφάνιση μετεωρισμού και την επιδείνωση των συμπτωμάτων.</li>
	<li>Να «εκπαιδεύσετε» το έντερό σας. Επισκεφτείτε την τουαλέτα κάθε φορά που νιώθετε ανάγκη κένωσης. Όταν το έντερό σας δίνει το σήμα για να πάτε στην τουαλέτα, μην το αμελήσετε.</li>
</ul>
Η δυσκοιλιότητα στην εγκυμοσύνη  είναι περιστασιακή και όχι χρόνια κατάσταση.  Σε κάθε περίπτωση καλό θα είναι να μην αμελείτε κανένα από τα συμπτώματα που έχετε στην περίοδο της εγκυμοσύνης σας και να ζητάτε πάντοτε τη συμβουλή του γιατρού ή του φαρμακοποιού σας.