<p>Εντολή άμεσης διερεύνησης των συνθηκών του θανάτου ενός νοσηλευτή μετά από επεισόδιο μεταξύ τροφίμων στον Ψυχιατρικό – Θεραπευτικό Ξενώνα Εφήβων «Σπίτι» στην Παλλήνη, έδωσε ο υπουργός Υγείας Μάκης Βορίδης.</p>
<p>Όπως ανακοινώθηκε, όλα ξεκίνησαν το βράδυ του Σαββάτου όταν δύο από τους τρεις τροφίμους που παρέμεναν στον ξενώνα φιλονίκησαν, ενώ ο χώρος επιτηρείτο από τις δύο νοσηλεύτριες της βάρδιας. Η μία παρενέβη για να τους καθησυχάσει και δέχθηκε επίθεση από έναν εκ των δύο. Τελικά τα πνεύματα ηρέμησαν.</p>
<p>Όταν, λίγο αργότερα, ανέλαβε υπηρεσία ο νοσηλευτής της νυχτερινής βάρδιας ενημέρωσε τηλεφωνικά το τοπικό αστυνομικό τμήμα για το συμβάν. Η συνάδελφός του μετέβη σε άλλο χώρο του ξενώνα για να πάρει οδηγίες από τον γιατρό και να ετοιμάσει το δείπνο και μόλις επέστρεψε βρήκε τον νοσηλευτή αναίσθητο.</p>
<p>Αμέσως ειδοποίησε ασθενοφόρο του ΕΚΑΒ και ο νοσηλευτής διακομίστηκε στο νοσοκομείο «Κοργιαλένειο Μπενάκειο ΕΕΣ»,  όπου παρά τις προσπάθειες των γιατρών, κατέληξε.</p>
<p>Η διοίκηση της 1<sup>ης</sup> Υγειονομικής Περιφέρειας διέταξε Ένορκη Διοικητική Εξέταση. Φως στις ακριβείς συνθήκες του θανάτου του νοσηλευτή θα ρίξει η ιατροδικαστική εξέταση.</p>



Πηγή : eReportaz