<p>Θλίψη και οργή προξενούν τα στοιχεία που έδωσε στη δημοσιότητα η Unicef, τα οποία αναφέρονται στα παιδιά που ζούσαν σε συνθήκες φτώχειας το διάστημα μεταξύ 2008-2012. </p>
<p>Σύμφωνα με την έκθεση της Unicef, στο ίδιο χρονικό διάστημα ο αριθμός των παιδιών που ζουν σε συνθήκες φτώχειας αυξήθηκε στις 23 από τις 41 πλουσιότερες χώρες, με τα αίτια να εντοπίζονται στην κρίση. </p>
<p>Στις χώρες της νότιας Ευρώπης (την Ισπανία, την Ελλάδα και την Ιταλία) όπως και στην Κροατία, στις χώρες της Βαλτικής και σε άλλες 3 χώρες που έχουν πληγεί από την ύφεση (την Ιρλανδία, την Ισλανδία και το Λουξεμβούργο), καταγράφθηκε η μεγαλύτερη αύξηση των ποσοστών παιδικής φτώχειας την εν λόγω περίοδο.</p>
<p>Αναλυτικότερα, ο αριθμός των παιδιών που ζούσαν σε συνθήκες φτώχειας κατά τη διάρκεια της οικονομικής κρίσης στις παραπάνω χώρες υπερέβη κατά 2,6 εκατομμύρια τον αριθμό των παιδιών που κατάφεραν να εξέλθουν από τις συνθήκες φτώχειας από το 2008 (6,6 εκατομμύρια έναντι 4 εκατομμυρίων) επισημαίνει η Unicef.</p>
<p>Περίπου 76,5 εκατομμύρια παιδιά ζουν σε συνθήκες φτώχειας στις 41 πιο ευημερούσες χώρες, ενώ από την κρίση έχουν πληγεί ιδιαίτερα και οι νέοι. </p>
<p>Η Unicef υπογραμμίζει ότι το ποσοστό των νέων ηλικίας 15- 24 ετών που βρίσκονται εκτός εκπαίδευσης, κατάρτισης ή απασχόλησης έχει αυξηθεί κατά περίπου 30% στην Κροατία, την Κύπρο, την Ελλάδα, την Ιταλία και τη Ρουμανία.</p>



Πηγή : eReportaz