Ο Ερυθρός Σταυρός ο αρχαιότερος και μεγαλύτερος εθελοντικός οργανισμός στην Ελλάδα και τον κόσμο, εορτάζει την 5η Δεκεμβρίου, Παγκόσμια Ημέρα Εθελοντισμού, τιμώντας τους χιλιάδες εθελοντές, που τον στελέχωσαν από την ίδρυσή του στη χώρα μας το 1877 μέχρι σήμερα, οι οποίοι με υψηλό αίσθημα ευθύνης και αυταπάρνησης ανταποκρίθηκαν σε κάθε ανάγκη, καταστροφή και κάθε δύσκολη περίσταση σε περίοδο πολέμου ή ειρήνης, ευημερίας ή οικονομικής κρίσης.
Σήμερα, η οργανωμένη δράση των 15.000 ενεργών εθελοντών του Ελληνικού Ερυθρού Σταυρού συμβάλλει στην ελάφρυνση των συνεπειών του προσφυγικού-μεταναστευτικού ζητήματος στα σημεία όπου διαπιστώνονται μεγαλύτερες ανάγκες. Συγκεκριμένα στις πύλες εισόδου της Σάμου και της Χίου, σύμφωνα με τα στατιστικά στοιχεία του Ε.Ε.Σ., Έλληνες εθελοντές, σε συνεργασία με τον Ισπανικό Ερυθρό Σταυρό, έχουν παράσχει ιατρική περίθαλψη και ψυχοκοινωνική στήριξη σε συνολικά 31.595 πρόσφυγες. Σε 9.091 άτομα διανεμήθηκαν δέματα με τροφή και ανθρωπιστικό υλικό, ενώ 53 άτομα ωφελήθηκαν από το πρόγραμμα αποκατάστασης οικογενειακών δεσμών.
Στο νησί της Λέσβου, χάρη στη δραστήρια συνδρομή του Σώματος Σαμαρειτών, Διασωστών &amp; Ναυαγοσωστών Ε.Ε.Σ., μόλις σε διάστημα μιας εβδομάδας (17-24 Νοεμβρίου 2015), σε ένα συνολικό αριθμό 117 περιστατικών, 3.660 άνθρωποι αποβιβάστηκαν με ασφάλεια στις ακτές.
Και στα υπόλοιπα νησιά του Αιγαίου μας, όπως στην Κω, την Κρήτη και τη Ρόδο, το σύνολο των εθελοντών μας, με αυτοθυσία και αυταπάρνηση, προσέφεραν και προσφέρουν τα μέγιστα στην περίθαλψη και ανακούφιση προσφύγων και μεταναστών. Όμως και σε όλα τα σημεία της πατρίδας μας (Ειδομένη, Αθήνα κ.λπ.) οι εθελοντές μας καθημερινά αγωνίζονται για τις αρχές και τα ιδεώδη του ερυθροσταυρικού Κινήματος.
«Οι εθελοντές του Ελληνικού Ερυθρού Σταυρού με την ανιδιοτελή προσφορά και την άρτια εκπαίδευσή τους δεν επιτελούν μόνο αξιόλογο έργο, βοηθώντας τους ευάλωτους συνανθρώπους μας, αλλά καλλιεργούν ένα διαφορετικό δημόσιο ήθος και στάση ζωής. Είναι οι καλοί Σαμαρείτες που διακατέχονται από υψηλή αίσθηση κοινωνικής ευθύνης και αποτελούν το φως και την ελπίδα της κοινωνίας μας» υπογράμμισε στο μήνυμά του, με αφορμή τον εορτασμό της Παγκόσμιας Ημέρας Εθελοντών, ο Πρόεδρος του Ελληνικού Ερυθρού Σταυρού Dr. Αντώνιος Αυγερινός.
«Το ιδεώδες του Ερυθρού Σταυρού είναι πάντα επίκαιρο» επισήμανε ο κ. Αυγερινός. «Η ιδέα της αλτρουιστικής προσφοράς του Ερρίκου Ντυνάν προς τους τραυματίες, που γεννήθηκε το 1859 στο πεδίο της μάχης του Σολφερίνο, συγκινεί ολοένα και περισσότερους ανθρώπους σε κάθε εποχή. Σήμερα ο Ερυθρός Σταυρός αποτελεί το μεγαλύτερο ανθρωπιστικό δίκτυο με παρουσία και δράση σε 187 χώρες του κόσμου, ενώ οι εθελοντές του ανέρχονται σε 20 εκατομμύρια παγκοσμίως. Μέσω των Εθνικών Τμημάτων συμπαρίστανται και βοηθούν 150 εκατομμύρια ανθρώπους το χρόνο, σε κάθε γωνιά του πλανήτη. Οι εθνικές κοινωνίες δεν μπορούν χωρίς τους εθελοντές να εφαρμόσουν αποτελεσματικά τα προγράμματα βοήθειας προς τους ευάλωτους συνανθρώπους μας» διευκρίνισε ο κ. Αυγερινός.
Η ιστορία του Ελληνικού Ερυθρού Σταυρού, είναι γραμμένη από τις προσωπικές ιστορίες των εθελοντών του, οι οποίοι άφησαν ανεξίτηλη τη σφραγίδα τους σε όλα τα τραγικά γεγονότα της πατρίδας μας: από τους βαλκανικούς πολέμους έως τον πόλεμο του ’40, τη Μικρασιατική καταστροφή και τα νεότερα χρόνια έως σήμερα, που η χώρα βιώνει τις συνέπειες της οικονομικής ύφεσης και το προσφυγικό ζήτημα.
«Εθελόντριες όπως η Αθηναία πρωτοπόρος νοσηλεύτρια Αθηνά Μεσολωρά που ίδρυσε σχολές, ιατρεία, εκπαίδευσε και ενέπνευσε χιλιάδες νοσηλεύτριες, οι οποίες περιέθαλψαν με αυταπάρνηση τους τραυματισμένους στρατιώτες, αποτελούν σημεία αναφοράς για το ερυθροσταυρικό κίνημα» ανέφερε ο Πρόεδρος του Ελληνικού Ερυθρού Σταυρού. «Σε κάθε δύσκολη περίσταση και μεγάλη καταστροφή» πρόσθεσε ο κ. Αυγερινός «οι εθελοντές μας είναι από τους πρώτους που σπεύδουν να προσφέρουν βοήθεια στην πρώτη γραμμή και σε επικίνδυνο περιβάλλον, όπως στον σεισμό της Θεσσαλονίκης το 1978, όταν οι σαμαρείτες απεγκλώβισαν ανθρώπους στα ερείπια της Πλατείας Ιπποδρομίου με κίνδυνο της ζωής τους. Σε όλες τις μεγάλες καταστροφές από φυσικά φαινόμενα και δυσάρεστα πολιτικά γεγονότα που συνέβησαν στο εξωτερικό, ο Ελληνικός Ερυθρός Σταυρός ήταν παρών, για να αντιμετωπίσει ανάγκες και να βελτιώσει τη ζωή ευάλωτων ανθρώπων, χωρίς διακρίσεις εθνικότητας, φυλής ή θρησκείας.»
Οι εθελοντές είναι οι «αιμοδότες», η ηθική και φυσική βάση του κοινωνικού συνόλου. Η κοινωνία αναγνωρίζει την αλληλέγγυα ανιδιοτελή προσφορά τους και τους τιμά.
Εκφράζουμε τις ευχαριστίες μας προς όλους τους εθελοντές του Ελληνικού Ερυθρού Σταυρού, των Τομέων Νοσηλευτικής, Κοινωνικής Πρόνοιας και Σαμαρειτών, Διασωστών &amp; Ναυαγοσωστών, για την προσπάθεια και αφοσίωσή τους. Η Διεθνής Ημέρα Εθελοντισμού είναι μια σημαντική ημέρα για να ευαισθητοποιήσει όλους σχετικά με την σπουδαία συνεισφορά αυτών των ανθρώπων. Επίσης είναι μια ημέρα που αποτελεί κίνητρο για περισσότερους πολίτες να προσφέρουν σε όλα τα στάδια της ζωής τους, τις υπηρεσίες τους ως εθελοντές» κατέληξε ο κ. Αυγερινός.