Σήμερα όπως έγινε γνωστό  έχει εντοπιστεί κρούσμα ηπατίτιδας Α στον καταυλισμό των προσφύγων, σε 9χρονο κορίτσι το οποίο μεταφέρθηκε σε νοσοκομείο της Θεσσαλονίκης.  Οι αρμόδιοι του ΚΕΕΛΠΝΟ, σύμφωνα με το Mega, προσπαθούν να βρουν σε ποιο ακριβώς σημείο του καταυλισμού ζούσε η μικρή, ενώ έχει δοθεί εντολή για απολύμανση στις τουαλέτες και χρήση εμφιαλωμένου νερού.

Ο πρόεδρος του ΚΕΕΛΠΝΟ, Αθανάσιος Γιαννόπουλος μίλησε σχετικά με το περιστατικό, τονίζοντας ότι η συνήθης κοινωνική επαφή δεν ενέχει κινδύνους για τη μετάδοση του ιού της ηπατίτιδας Α στον γενικό πληθυσμό.

Σημείωσε επίσης ότι έχουν ληφθεί τα κατάλληλα μέτρα και το ΚΕΛΛΠΝΟ ψάχνει την περιοχή για να εντοπίσει σε ποια σκηνή έμενε το παιδί ώστε να ληφθούν τα κατάλληλα προληπτικά μέτρα καθαριότητας. Επισήμανε όμως εκ νέου ότι δεν υπάρχει ανησυχία μετάδοσης.

&nbsp;

Την ίδια ώρα, σημειώθηκαν συμπλοκές, με τους απελπισμένους πρόσφυγες και μετανάστες να πιάνονται στα χέρια, στην προσπάθεια τους να εξασφαλίσουν ένα ζευγάρι παπούτσια ή ρούχα. Μάλιστα, ένας από αυτούς τραυματίστηκε στο κεφάλι. Να σημειωθεί ότι εξετάζεται η πιθανότητα  να γίνουν εμβολιασμοί.

Παράλληλα, ένας 44χρονος ξεκίνησε απεργία πείνας, ζητώντας να του επιτρέψουν να πάει έστω και ως επισκέπτης στη Γερμανία. Ο Σύρος πρόσφυγας, πατέρας τεσσάρων παιδιών, θέλει να βρεθεί δίπλα στην γυναίκα του η οποία βρίσκεται 9 μήνες στη Γερμανία και πάσχει από καρκίνο στομάχου, ενώ τελευταία της επιθυμία είναι να δει τα παιδιά της.

&nbsp;