Ότι η Ρωσία κατάφερε να παρασκευάσει ένα πολύ αποτελεσματικό εμβόλιο για τον ιό Έμπολα, το οποίο θα δοκιμαστεί προσεχώς στη Γουινέα, ανακοίνωσε η υπουργός Υγείας, Βερόνικα Σκοβορτσόβα.

Αναλυτικότερα, σε συνέντευξη Τύπου που παραχώρησε στη Γενεύη, εν όψει της συνάντησής της με τη Δρ. Μάργκαρετ Τσαν, τη γενική διευθύντρια του Παγκόσμιου Οργανισμού Υγείας, η υπουργός δήλωσε ότι οι κλινικές δοκιμές της τρίτης φάσης του εμβολίου GamEvac-Combi θα ξεκινήσουν φέτος στη Γουινέα. «Οι φάσεις 1 και 2 έγιναν στη Ρωσία σε εθελοντές και έδειξαν ότι το εμβόλιο ήταν πολύ αποτελεσματικό», πρόσθεσε η κ. Σκοβορτσόβα.

Η υπουργός διαβεβαίωσε ότι το εμβόλιο είναι «πολύ ασφαλές» και ότι παρατηρήθηκαν μόνο δευτερεύουσες παρενέργειες, όπως πονοκέφαλος και μικρή αύξηση της θερμοκρασίας του σώματος. 

Σε ό,τι αφορά στην αποτελεσματικότητα του εμβολίου, οι υπεύθυνοι των δοκιμών που βρίσκονται επίσης στη Γενεύη είπαν ότι μετά τη χορήγησή του τα αντισώματα αυξήθηκαν σημαντικά στο σώμα.

Αναφορικά με την τιμή του εμβολίου στο εμπόριο, οι Ρώσοι αξιωματούχοι τόνισαν ότι είναι πολύ νωρίς ακόμη για να απαντηθεί ένα τέτοιο ερώτημα, και ότι αυτό θα εξαρτηθεί από τις ποσότητες που θα παραγγελθούν.

Σημειώνεται τέλος ότι, εκπρόσωπος του ΠΟΥ, σε ερώτηση του Γαλλικού Πρακτορείου για το θέμα, απάντησε ότι ο Οργανισμός γνωρίζει ότι οι «οι ρυθμιστικές Αρχές της Ρωσίας έχουν πατεντάρει ένα εμβόλιο κατά του Έμπολα». Ο ΠΟΥ «επιθυμεί διακαώς να μελετήσει τα δεδομένα που αφορούν την ασφάλεια και την ανοσογονικότητα του εμβολίου», πρόσθεσε η εκπρόσωπος.
