Επίθεση στην αναπληρώτρια υπουργό Οικονομικών, Νάντια Βαλαβάνη, εξαπέλυσε ο πρόεδρος της Ομοσπονδίας Ενώσεων Νοσοκομειακών Γιατρών Ελλάδας (ΟΕΝΓΕ), Δημήτρης Βαρνάβας, με αφορμή την επιλογή της να νοσηλευτεί σε μεγάλη ιδιωτική κλινική.

«Η αναπληρώτρια υπουργός Οικονομικών κ. Βαλαβάνη κάλεσε πριν δύο εβδομάδες τους πολίτες να πράξουν το πατριωτικό τους καθήκον, καταβάλλοντας την τελευταία δόση του ΕΝΦΙΑ. Υπερβολική ηθικολογία σε μία σωστή και αναγκαία προτροπή, θα μπορούσαν να πουν ορισμένοι» γράφει ο κ. Βαρνάβας, στην ιστοσελίδα της ΟΕΝΓΕ.

«Προχτές η κυρία Βαλαβάνη αρρώστησε και επέλεξε να νοσηλευτεί σε ιδιωτικό νοσηλευτήριο. Εκτός της ευχής να αναρρώσει οφείλουμε να της υπενθυμίσουμε πως  δικό της «πατριωτικό καθήκον» είναι να εμπιστεύεται το δημόσιο σύστημα υγείας της χώρας μας».

«Δημόσια πρόσωπα που δεν εμπιστεύονται θεσμούς και υπηρεσίες τις οποίες κάνει χρήση ο ελληνικός λαός έχουν μια και μόνη επιλογή: να ιδιωτεύσουν», ανέφερε επίσης ο κ. Βαρνάβας.

Παράλληλα, ο κ. Βαρνάβας έθεσε και ζήτημα «ηθικής τάξης» σε ό,τι αφορά στις καταθέσεις της ίδιας και άλλων κυβερνητικών στελεχών σε ξένες τράπεζες, τονίζοντας ότι «Οφείλουν να τις επαναπατρίσουν αυτοστιγμεί».

Υπενθυμίζεται ότι η κ. Βαλαβάνη εισήχθη τις πρωινές ώρες της περασμένης Τρίτης σε ιδιωτική κλινική των βορείων προαστίων, με συμπτώματα λοίμωξης του αναπνευστικού και μετά από εργαστηριακές εξετάσεις κρίθηκε επιβεβλημένη η νοσηλεία της. Ωστόσο, και σύμφωνα με νεότερες πληροφορίες, η κατάσταση της υγείας της εξελίχθηκε ικανοποιητικά και πιθανότατα θα λάβει εξιτήριο την Πέμπτη. 
