Τη συμμετοχή τους στην απεργιακή κινητοποίηση της Πέμπτης 12 Νοεμβρίου έχουν αποφασίσει οι εργαζόμενοι στον χώρο της Υγείας. Συγκεκριμένα, στην 24ωρη απεργία που έχει προκηρύξει η ΓΣΕΕ - ΑΔΕΔΥ συμμετέχουν οι γιατροί και οι λοιποί εργαζόμενοι στο ΕΣΥ, οι φαρμακοποιοί και οι φυσικοθεραπευτές.

Κατά τη διάρκεια της απεργίας οι πολίτες θα εξυπηρετούνται από το προσωπικό ασφαλείας των δημοσίων νοσοκομείων, καθώς και τα εφημερεύοντα φαρμακεία.

Αναλυτικά, σύμφωνα με ομόφωνες αποφάσεις της Ομοσπονδίας Ενώσεων Νοσοκομειακών Γιατρών Ελλάδας (ΟΕΝΓΕ), της Πανελλήνιας Ομοσπονδίας Εργαζομένων στα Δημόσια Νοσοκομεία (ΠΟΕΔΗΝ), του Πανελληνίου Φαρμακευτικού Συλλόγου (ΠΦΣ) και του Πανελληνίου Συλλόγου Φυσικοθεραπευτών (ΠΣΦ), καλούνται γιατροί και λοιπό προσωπικό των δημόσιων νοσοκομείων, οι φυσικοθεραπευτές ανεξαρτήτως καθεστώτος απασχόλησης (ιδιώτες και δημόσιοι υπάλληλοι) καθώς και οι φαρμακοποιοί να συμμετάσχουν μαζικά στην 24ωρη απεργία της 12ης Νοεμβρίου.

Παράλληλα, η ΟΕΝΓΕ, με απόφαση του Γενικού Συμβουλίου της, καλεί τους γιατρούς του Πρωτοβάθμιου Εθνικού Δικτύου Υγείας και των Κέντρων Υγείας, την Παρασκευή 27 Νοεμβρίου, σε πανελλαδική στάση εργασίας από τις 10:00 το πρωί μέχρι το πέρας του ωραρίου. Θα πραγματοποιιηθεί και συγκέντρωση διαμαρτυρίας έξω από το υπουργείο Υγείας κατά τη διάρκεια της στάσης εργασίας.

Οι εργαζόμενοι στον κλάδο της Υγείας διεκδικούν μεταξύ άλλων:
- την οικοδόμηση του δημόσιου, δωρεάν συστήματος Πρωτοβάθμιας Φροντίδας Υγείας που θα ικανοποιεί τις ανάγκες των κατοίκων και θα ανακουφίζει τα νοσοκομεία από το βάρος των υπηρεσιών ΠΦΥ

- την αποπληρωμή των δεδουλευμένων εφημεριών και δέσμευση του υπουργείου Υγείας για αποπληρωμή των περικεκομμένων εφημεριών σε συγκεκριμένο χρόνο

- άρση του εμποδίου ένταξης των γιατρών των Κέντρων Υγείας στο 9% των πρόσθετων, προκειμένου να σταματήσει η «νόμιμη» απλήρωτη εργασία

- διαμόρφωση άμεσα χάρτη υγείας όχι μόνο καταγραφής δομών, αλλά κυρίως των υγειονομικών αναγκών και στήριξης με στοχευμένες προσλήψεις γατρών και προσωπικού και

- επαναφορά στα νοσοκομεία αναφοράς της μισθοδοσίας και του εφοδιασμού σε υλικό.