<p>Τη μείωση των ληξιπρόθεσμων οφειλών του κατά 598 εκατομμύρια ευρώ έχει πετύχει ο ΕΟΠΥΥ, σύμφωνα με σχετική ανακοίνωση του Οργανισμού.</p>
<p>Αναλυτικότερα και σύμφωνα με τα στοιχεία που δημοσιοποίησε ο ΕΟΠΥΥ, τα ληξιπρόθεσμα χρέη τον Ιούλιο διαμορφώθηκαν σε 670 εκατομμύρια ευρώ, έναντι 1,27 δισεκατομμυρίων που ήταν τον Ιούνιο. Στην ανακοίνωση επίσης επισημαίνεται ότι οφείλονται στον Οργανισμό περισσότερα από 539 εκατομμύρια ευρώ από ασφαλιστικά ταμεία, λόγω εισφορών που δεν του έχουν αποδοθεί.</p>
<p>Παράλληλα, και σε ό,τι αφορά στον προϋπολογισμό του Οργανισμού, η ανακοίνωση αναφέρει ότι ο ΕΟΠΥΥ έκλεισε το 2013 χωρίς να δημιουργηθούν νέα ελλείμματα, ενώ το έλλειμμα του 2014 που υπολογίζεται στα 373 εκατομμύρια ευρώ «υπερκαλύπτεται από ταμειακά διαθέσιμα».</p>
<p>Τα παραπάνω ήρθαν σαν απάντηση σε καταγγελίες που κάνουν λόγο για «μαύρη τρύπα» στα οικονομικά του Οργανισμού.</p>


 Πηγή : <a href="http://www.e-reportaz.gr/%ce%b5%ce%bf%cf%80%cf%85%cf%85-%ce%bc%ce%b5%ce%af%cf%89%cf%83%ce%b7-%cf%84%cf%89%ce%bd-%ce%bb%ce%b7%ce%be%ce%b9%cf%80%cf%81%cf%8c%ce%b8%ce%b5%cf%83%ce%bc%cf%89%ce%bd-%ce%bf%cf%86%ce%b5%ce%b9%ce%bb/">e-reportaz.gr</a>